Жаҳолатни маънавият ёрдамида енгишимиз зарур! | Fayzbog.uz\n01.04.2018 / Маъмурият /\n«Мақтаманглар. Мақтайдиган даврлар ўтиб булган. Борини кўрсатиш керак. Ёмон бўлса аямай танқид қилинглар».\n(Ш. М. Мирзиёев)\nМақтовларга ўрганиб қолган қулоқларимиз ваниҳоят Ҳаққа ва халққа ёқгувчи сўзларни ҳам эшитаяпти. Бу ҳолатни ҳар бир фикр билдирувчилар ўз тафаккурлари доирасида шарҳлаб бормоқдалар.\nЭнг асосийси барчамизнинг мақсадимиз битта — бизнинг халқимизнинг ҳам дунёни бошқа мамлакатларидаги одамлар сингари фаровон турмуш даражасида кўриш. Албатта, бу фақатгина бизларнинг ҳоҳиш-истагимиз ва Президентимизнинг чиройли сўзлари билан амалга ошадиган иш эмас.\nМана шу тушунчани ёш авлодни онгига сингдириш — биринчи қилинадиган вазифа, менимча. Орзу-истаклар учун тўлов кераклигини келажагимиз бўлган ёшлар онгида шакллантира олсак, улар ўз келажакларини Ўзбекистонда қура оладилар. Ўқийдилар, изланадилар, бош қотирадилар. Ўқиш ва изланишда бўлган одамни бошқа бемаъни фитна (терроризм ва бошқа инсоний дунёқарашларга ёт бўлган) йўлларга кириб кетишига вақти қолмайди. Бизни жоҳилиятдан (ота ўз фарзандини, фарзанд эса ўз отасини ўлдираяпти, она, вақтидан олдин хомиладор бўлиб колаётган ёш-ёш қизлар, ўз чақалоғини ўлдириб ҳожатхонага, сойга ташлаяпти, пулга сотаяпти, ака-укалар ўртасидаги мол-мулк жанжаллари қонли интихо билан тугаяпти ва бошқа одам ақли шуурига сиғмайдиган фожиалар мажмуаси назарда тутилаяпти) қутқарадиган куч — бу маънавиятдир.\nМаънавият — бу биринчи навбатда ўзлигимизни англашдир. Бизлар тарихда ким эдигу, ҳозирги кунга келиб ким бўлдик?\nБизлар Ўзбеклармиз! Бизлар руслар эмасмиз, бизлар америкалик демократлар эмасмиз, бизлар кўп минг йиллик ўз тарихига, ўзининг урфу одатига эга бўлган шижоатли, жасоратли, ориятли, ростгўй ва айни пайтда тадбирли, оқил ва доно афсонавий Алпомиш, Гўруғли, олиму фозиллар — Ибн Сино, Ал Беруний, Ал Хоразмий, дунёни ярмини ўз туғи, ўз байроғи остида бирлаштирган Амир Темур, илм ўқи билан осмондаги юлдузни урган Мирзо Улуғбек ва токи тирик экан душманга енгилмаган, унга сажда қилмаган Жалолиддин Мангубердиларнинг авлодларимиз! Бизларни ҳеч қайси миллатдан, ҳеч қайси элатдан кам жойимиз бўлмаган тарихда. Бизларни оналаримиз жасоратли, оқила ва доно, шарму ҳаёли Тўмарис, Нодира бегим ва Увайсийлар бўладилар.\nЮқоридагилардан келиб чиқиб, жамиятимиздаги энг муҳим вазифа тўғри таълим-тарбия асосида ҳам жисмонан, ҳам маънавий кучли ҳуқуқий шахсларни шакллантиришдир. Токи боғча боласи ёшидан ҳақиқий кучли тарбияни йўлга қуя олмас эканмиз, бизнинг жамиятимиздан тарбиясиз ва ҳақ-ҳуқуқ нималигини билмайдиган авлод етишиб чиқаверади. Шунинг учун ҳам болажонларимизни боғча стулчасига ўтирган онидан бошлаб Ўзбекистон Республикасини Қомуси нима эканлигини ўргатишимиз лозим.\nЧунки «Илм бешикдан бошланади», дейди доно халқимиз.\nМактабларда токи ўқитувчилар ихтиёрий-мажбурий ишларга жалб қилинар экан, мактаб ўқувчилари билимсиз булиб қолаверади. Токи олийгоҳларда порахўрлик ва коррупция бор экан, талабалар «инновацион ғоя» нима эканлигини билмайдиган, келгусида бирор бир раҳбар лавозимида ишласа ўз келажагини порахўрлик, таъмагирлик ва коррупция устига қурадиган, илмга асосланиб эмас, балки шароитга асосланиб яшайдиган кадрлар тизимигагина эга бўламиз. Бундай тизим кадрлари ниқоб (маска) билан яшайдилар. Иккиюзламачилик, маддоҳлик, коррупция ва порахўрликни барча қирраларини муккамал эгаллашга ҳаракат қиладиган замонавий, лекин фойдасиз мутахассислар шажарасини вужудга келишига ўзимиз, фақатгина ўзимиз сабабчи бўламиз. Бу тубсиз жарлик ва тубанлик йўлидир. Бундай авлод жамиятимизни ботқоққа ботириб, тизимдаги барча соҳаларни ўлдиради ва охир-оқибат яна Россиягами, Америкагами ёки Туркиягами бошимизни эгиб бораверамиз.\nАсл фожиа ҳам мана шунда!\nБез рубрики / Жамият / Мулоҳаза Биринчи изоҳ\nФарзандларга ёшлигидан конституцияни ўргатишни мен хам ёқлайман. Лекин ёшларнинг тарбиясига хамма яъни тарбиячи, ўқитувчи, махалла ва профилактика нозирлари жавобгар деган стереотипдан воз кечиш керак. Бола боғчада маълум муддатга сақланиб қаровда туради холос. Мактабда харфни таниб мутолаани ўрганади. Албатта озгина кийиниш маданияти ва катталарни хурмат қилиш хам шу ерда шаклланади. Бизда ёшлар тарбияси учун хамма жавобгар деб, маъсулиятсиз ота-оналарни маъломатдан қутқараяпмиз холос. Фарзандларни тарбиясини тўлиқ қайтараман тўлиқ ота-она зиммасига юкламас эканмиз, ёшларимизни билимли, кучли, мард ва одобли қилиб тарбиялай олмаймиз. БОЛА ТАРБИЯСИНИ ОТА-ОНА ЗИММАСИГА ЮКЛАБ, ШУНГА ТААЛЛУҚЛИ ТАРТИБ ҚОИДАЛАРНИ ЖОРИЙ ҚИЛИШ КЕРАК. БўЛМАСА ЯНА УЗИМИЗДАЙ МАДАНИЯТСИЗ, САВОДСИЗ, КУЧСИЗ ВА НОХАКЛИКЛАРГА ИТОАТКОР ТАРБИЯГА ЭГА БўЛГАН КЕЛАЖАК АВЛОД ҚОЛАВЕРАДИ.


Жиянини тарбиялаш мақсадида таёқ билан уриб, унинг умрига зомин бўлган тоғалар ушланди\n20:16 10 Июл 2020\n12:34 01.04.2019 Ҳавола олиш\nСамарқандда фуқаролар жиянини тарбиялаш мақсадида танасининг турли жойларига таёқ билан уриб, жароҳат етказишди.\nТОШКЕНТ, 1 апр – Sputnik. Самарқандда жиянини тарбиялаб қўймоқчи бўлган ака-ука унинг умрига зомин бўлди.\nЎзбекистон ИИВ Жамоатчилик ва ОАВ билан алоқалар бошқармасининг хабар қилишича, 29 март куни Навоий вилояти яшовчи фуқаролар Самарқанд вилоятининг Каттақўрғон тумани Кўмир қишлоғида яшовчи опасининг уйига келишади.\n“У ерда ака-укалар вояга етмаган жияни Б.А.ни тарбиялаш мақсадида танасининг турли жойларига таёқ билан уриб, жароҳат етказганлар. Оқибатда боланинг соғлиғи ёмонлашганлиги сабабли уни бошқа хонага олиб чиқиб, ётқизиб қўйганлар”, - дейилади хабарда.\nНатижада вояга етмаган фуқаро олган тан жароҳатларидан воқеа жойида вафот этган.\nҲолат юзасидан жиноят иши қўзғатилиб, ака-укалар ушланганлар. Тергов ҳаракатлари олиб борилмоқда.


Халқаро ташкилотлар журналист ўғирланганини қоралади\n05 декабр 2020, Тошкент вақти: 01:45\n“Халқаро амнистия” ва “Ҳьюман райтс уотч” ташкилотлари Ингушетияда 3 журналист ва бир инсон ҳуқуқлари ҳимоячиси ўғирланганини қоралади.\nРоссиядаги “Мемориал” инсон ҳуқуқлари ташкилоти раҳбари Олег Орловнинг айтишича, Ингушетия пойтахти Назран шаҳридаги меҳмонхонага бостириб кирган ниқобли қуролланган кишилар уни ва “РенТВ” мустақил телеканали мухбирларини олиб кетган. Тўрталови кейинчалик қўйиб юборилган. Уларнинг Ингушетияга келишидан мақсад эса бу ердаги ҳукуматга қарши норозилик намойишларини ёритиш бўлган.\nҲРУ уларнинг ўғирланиши сиёсий буюртма бўлганини айтмоқда. “Халқаро амнистия” эса мазкур ҳолат юзасидан тергов ўтказилишини талаб қилаётир.


Қозиғистон ғалласи Каримовни Остонага чорлади - 24 Апреля 2008 - Ҳимоячи\nЧоршанба, 22.09.2021, 21:56\nГлавная » 2008 » Апрел » 24 » Қозиғистон ғалласи Каримовни Остонага чорлади\nҚозиғистон ғалласи Каримовни Остонага чорлади\nЎзбекистон президенти Ислом Каримов 22-23 апрель кунлари президент Нурсултoн Назарбoевнинг таклифига мувофиқ Қозоғистонга боради. Бу ҳақда Ўзбекистон Миллий ахборот агентлиги хабар тарқатди.\nРасмий хабарга кўра, учрашув давомида икки мамлакат ўртасидаги ҳамкорликни ҳар томонлама кенгайтириш, шунингдек, минтақавий ва халқаро характердаги долзарб масалалар муҳокама қилинади.\nЎзбекистон президенти матбуот котиби Беруний Олимов ташриф ҳақида бундан ортиқ тафсилот очиқланмаслигини айтди.\nҚозоғистонлик таҳлилчи Дўсим Сатпаевнинг “Озодлик “ мухбирига айтишича, расмий Остонанинг Ўзбекистонга ғалла жўнатишга тақиқ қўйгани билан боғлиқ масалалар ҳал қилинади учрашув чоғида.\nБошқа бир манбага кўра, учрашув пайтида Н.Назарбоевнинг Марказий Осиё иттифоқи режаси И.Каримовга ҳавола қилинади. Д.Сатпаев ҳам бу фикрга қўшилади.\n“МО иттифоқи масаласи, албатта, кун тартибида туради. Куни-кеча Қирғизистон президенти Қурманбек Бақиев келганида ҳам бу масала кўтарилган эди. МО иттифоқи масаласида И.Каримовнинг муносабати расмий Остона учун муҳим бўлиб қолмоқда. Шу пайтгача у бу иттифоқ ғоясини қўлламади ва рад ҳам қилмади. Эртанги учрашувда расмий Тошкентнинг бу борадаги мавқеи аниқ бўлади”,- деди Д.Сатпаев.\nМО иттифоқи масаласи ташрифнинг бош мавзуси эмаслигини қўшимча қилган Д.Сатпаев учрашувда кўтариладиган масалаларнинг энг муҳими ғалла эканини таъкидлади.\n“Биласиз, Қозоғистон ўз ғалласини четга чиқаришни сентябрь ойигача чеклаб қўйди. Бу ҳолат Ўзбекистонда ун ва ун маҳсулотлари нархи кескин ошиб кетишига олиб келиши хавфини келтириб чиқаради. Қозоғистондан доимий равишда буғдой сотиб олаётган Ўзбекистон озиқ-овқат хавфсизлиги айнан ғалла экспортига тақиқ қўйилганидан кейин хавф остида қолади”,- деди Д.Сатпаев.\nРасмий хабарларга кўра, ўтган йили Ўзбекистонда 6,3 миллион тонна буғдой етиштирилган ва бу мамлакат учун рекорд натижадир.\nУнда нега ғалла мустақиллигига эришган Ўзбекистон ҳаммадан кўп ун сотиб олади? Маҳаллий буғдой қани?\nТошкентлик таҳлилчи Комрон Алиев Ўзбекистон буғдойи, асосан, молга ем сифатида ишлатиладиган сифати паст буғдой эканини айтади ва Қозоғистон ҳамда Ўзбекистон ўртасида сув билан боғлиқ муаммолар ҳам ечимини кутаётганини эслатади.\n“Сирдарë сувидан фойдаланиш муаммолари ҳам ечимини кутмоқда. Сирдарë суви ҳозирги вақтда Айдаркўлга қараб оқизилади ва Ўзбекистоннинг кўп ерларини сув босиб кетади. Худди шунингдек, Қизилўрда ва Жанубий Қозоғистон вилоятларида тошқинлар юзага келади”,- деди К.Алиев.\nДўсим Сатпаев эса Комрон Алиев айтган бу муаммоларнинг 22 апрель кунги ташриф доирасида ечилиши даргумонлигини билдирди.\n“Асосий муаммо икки давлат раҳбарларининг бир-бирини жини суймаслиги билан боғлиқ бўлиб қолмоқда. Раҳбарларнинг бир-бирига ëмон муносабати минтақа ташқи сиëсатида салбий акс этмоқда”,- деди Д.Сатпаев.\n“Давлат қўнса агар чибин бошига, семурғ келур кунда анинг қошига” деганлардек, буғдой сотиб олиш учун асосий ҳамкор бўлиб қолаëтган Қозоғистон ўз сиëсий иродасини Каримовга ўтказиши мумкин.\n“Балки ташқи кучлар томонидан худди шундай вазифа қўйилаëтган бўлиши мумкин. Яъни бу давлатлар бир-бири билан урушиб турса, бу ташқи сиëсат марказлари учун фойдали бўлиши мумкин. Хусусан, бунда Россия манфаати мавжуд. Хитой ҳам Ўрта Осиë давлатларининг бирлашиш масаласини ëқламайди”,- дейди Комрон Алиев.\nУнинг сўзларига кўра, ўзбек-қозоқ муносабатларини буғдой, ер, сув омили эмас, балки ўзаро дўстлик белгилаши лозим.\nҚозоғистон томони маълумотларига кўра, 2006 йилда Қозоғистон ва Ўзбекистон ўртасида товар айланмаси 703,8 миллион долларни ташкил этган ва 2005 йилга нисбатан 2,9 баробар ўсган. 2007 йил январь-май ойларида товар айланмаси 525,2 миллион долларга етган.


9 май куни муносабати билан Иккинчи жаҳон уруши қатнашчилари хонадонида бўлган давлат раҳбари Яшнобод тумани Аҳмад Яссавий маҳалласида ташкил этилган “Уч авлод боғи”га ташриф буюрди.\nҲудудда ташкил этилган инновацион бошқарув компанияси фаолияти билан танишув чоғида Шавкат Мирзиёев журналистлар билан ҳам суҳбатда бўлди:\n“Бугунги байрам билан халқимизни, ҳар бирингизни табриклайман. Бугунги иссиқ ҳавода уруш қатнашчиларини овора қилмай, ўзимиз уйларига бориб хабар олганимиз яхши бўлди деб ўйлайман. Нафақат мен, барча раҳбарлар ҳам уруш қатнашчилари, нуронийларимизни зиёрат қилиб келишмоқда. Кўрдингиз, 98 ёшли фахрийимиз Аббос ота билан суҳбатлашдим. Берлингача борган отамизнинг ўзи бир жонли тарих.\nМана, маҳалла билан ҳам, боғ билан танишдингиз. Яна қайтариб айтаман – қилса бўлар экан-ку. Бугун жамиятимиз ўзгармоқда, бу халқимизга сезилмоқда. Лекин унутманг, бу биринчи қадамларимиз. Ҳар бир ҳаракатимиз халқимизни рози қилишга қаратилиши керак. Дунёдаги вазият, йирик давлатлардаги иқтисодий кўрсаткичлар, инфляция бизга ҳам таъсир қилмай қолмайди. Ғалла, нефть маҳсулотлари нархи ошяпти. Бу ҳам корхоналаримизга, тадбиркорларимиз фаолиятига жиддий синов бўлади.\nВазият шундай экан, белни маҳкам боғлаб, янада кўпроқ ишлашимизга тўғри келади. Сизлар ҳам оммавий ахборот воситалари вакиллари сифатида бизнинг мақсадларимизни халқимизга етказиб, ватанимиз тараққиётига ҳисса қўшяпсизлар. Мақсадимиз эса аниқ – халқимизни рози қилиш”, – дея президент сўзларидан иқтибос келтирмоқда Kun.uz мухбири.


«Албатта: “Роббимиз – Аллоҳ”, деб сўнгра тўғри бўлган зотлар ҳузурига (ўлим пайтида) фаришталар тушиб (дерлар): “Қўрқмангиз ва ғамгин ҳам бўлмангиз! Сизларга ваъда қилинган жаннат хушхабари билан шодланингиз! Дунё ҳаётида ҳам, охиратда ҳам биз сизларнинг дўстларингиздирмиз. Сизлар учун (жаннатда) кўнгилларингиз тилаган нарсалар ва сизлар учун у жойда истаган нарсаларингиз муҳайёдир. (Бу) мағфиратли ва меҳрибон зот (Аллоҳ томони)дан бўлмиш зиёфатдир”» (Фуссилат сураси, 30-33-оят).\nИбн Аббос (розияллоҳу анҳу) айтадилар: “Ушбу оят Ҳазрат Абу Бакр Сиддиқ (розияллоҳу анҳу) ҳақида нозил бўлди. Мушриклар: “Роббимиз Аллоҳ”, деб айтардилар, аммо Унга ширк келтиришарди. Абу Бакр (розияллоҳу анҳу): “Роббим Аллоҳ шериги йўқ, Муҳаммад (соллаллоҳу алайҳи ва саллам) Аллоҳнинг бандаси ва расулидир”, деб жавоб қайтарарди.\nУмар (розияллоҳу анҳу)дан ривоят қилинади. «Албатта: “Роббимиз – Аллоҳ” ояти нозил бўлганда Расулуллоҳ (соллаллоҳу алайҳи ва саллам): “Яҳудий ва насронийлар Аллоҳ таолога ширк келтирдилар. Лекин умматим Роббим Аллоҳ дейди ва У зотга бирор нарсани шерик қилмайди”, дедилар.\nАнас ибн Молик (розияллоҳу анҳу) айтади: “Расулуллоҳ (соллаллоҳу алайҳи ва саллам) «Албатта: “Роббимиз – Аллоҳ”, деб сўнгра тўғри бўлган зотлар» оятини ўқидилар ва: “Одамлар: “Роббим Аллоҳ”, дедилар. Аммо уларнинг аксарияти куфр келтирдилар. Ким Роббим Аллоҳ деб вафот этса, батаҳқиқ тўғри йўлда бўлганлардан бўлибди”, дедилар.\nСаид ибн Имрон (розияллоҳу анҳу) айтади: “Абу Бакр (розияллоҳу анҳу) ҳузурида «Албатта: “Роббимиз – Аллоҳ”, деб сўнгра тўғри бўлган зотлар» оятини тиловат қилдим”. Шунда саҳоба (розияллоҳу анҳу): “Улар Аллоҳ таоло ширк келтирмайдиганлар”, деди.\nТафсирларда «тўғри бўлган зотлар...» “Аллоҳ таоло яккадир, Унинг шериги йўкдир”, деб айтувчи, ушбу ақидада дил ва амал билан доимо собит бўлувчи ҳамда Аллоҳ таоло буюрган солиҳ амалларни адо этувчи ва қайтарганларидан қайтувчи бандалар дейилган.\nСуфён ибн Абдуллоҳ Сақафий (розияллоҳу анҳу) ривоят қилади: “Ё Расулуллоҳ менга бир ишни айтингки, уни маҳкам ушлай”, дедим. Шунда Расулуллоҳ (соллаллоҳу алайҳи ва саллам): “Роббим – Аллоҳ, сўнг тўғри бўл”, дедилар. Мен: “Ё Расулуллоҳ! Менга энг катта зарар келтирадиган нарса нима?” деб сўрадим. Расулуллоҳ (соллаллоҳу алайҳи ва саллам) тилларига ишора қилиб: “Мана бу”, дедилар (Имом Муслим, Имом Термизий, Имом Насоий ривояти).\nТўрт халифаи рошидин (розияллоҳу анҳум) «тўғри бўлган зотлар...»нинг фазилатларини турлича шарҳлаганлар: Ҳазрат Абу Бакр (розияллоҳу анҳу): “Сўзи ва амали бир бўлган, Аллоҳ таолога бирор нарсани шерик қилмайдиганлар”, деганлар.\nҲазрат Умар (розияллоҳу анҳу) минбарда туриб ушбу оятни ўқиди ва: “Аллоҳ таолога итоат этишда бардавом бўлувчилар. Яхшиликка буюриб, ёмонликдан қайтарувчилар”, дедилар. Ҳазрат Усмон (розияллоҳу анҳу): “Амалларни холис Аллоҳ учун адо этувчилар”, Али (розияллоҳу анҳу) эса: “Фарзларни бажарувчилар”, деганлар.\nҲазрат Абу Бакр (розияллоҳу анҳу) саҳобалардан оятдаги «тўғри бўлган зотлар...» кимлар экани ҳақида сўрадилар. Улар: “Гуноҳ қилмайдиганлар”, деб жавоб беришди. Абу Бакр (розияллоҳу анҳу): “Қийинлаштириб юбордингиз. Ундай эмас, балки имон келтиргандан кейин Аллоҳ таолога ширк келтирмайдиганлар”, дедилар.\nАбу Лайс Самарқандий «тўғри бўлган зотлар...»нинг сифатларини бундай баён қилади: ғийбат қилмайдиганлар, гумондан сақланувчилар, мазахдан узоқ бўлганлар, номаҳрамларга қарашдан кўзини тиювчилар, рост сўзловчилар, хайр, садақа қилувчилар, исроф қилмайдиганлар, кибрга берилмайдиганлар, намозни ўз вақтида адо этувчилар, жамоатга эргашувчилар.\nАна шундай сифатлар билан хулқланган бандалар охиратдаги ҳоллари, қилиб ўтган амаллари натижаси қандай бўлиши ҳақида хавфсираганларида фаришталар уларнинг қалбига хотиржамлик бағишловчи бундай хушхабарлар етказишади: «Қўрқмангиз ва ғамгин ҳам бўлмангиз! Сизларга ваъда қилинган жаннат хушхабари билан шодланингиз. Биз ҳаёти дунёда ҳам, охиратда ҳам сизларнинг дўстларингиздирмиз!»\nУшбу оят тафсирида аллома, доктор Ваҳба Зуҳайлий (раҳимаҳуллоҳ) айтади: “Фаришталар мўминларга уч ҳолат: вафот этаётганда, қабрда ва қайта тирилганда яқин келадидар ва: “Қўрқманглар, маҳзун ҳам бўлманглар. Сизлар учун ҳеч қандай хавф-хатар йўқ. Чунки сиз ҳаётлик вақтингизда «Роббимиз – Аллоҳ» дедингиз ва ўша сўзда собит турдингиз. Сизларга ваъда қилинган жаннатга киришингиз ва у ерда абадий қолишингиз ҳақида башорат берамиз. Дунё ҳаётида Аллоҳ таоло бизни сизларга химоячи, дўстингиз қилиб кўйганидек, охиратда ҳам сизлар билан биргамиз”, дейдилар”.\nФаришталар мўминларга жаннат башоратини бериш билан бирга, жаннат васфини ҳам баён этадилар: «Сизлар учун (жаннатда) кўнгилларингиз тилаган нарсалар ва сизлар учун у жойда истаган нарсаларингиз муҳайёдир».\nШайх Муҳаммад Мутаваллий Шаъровий (раҳимаҳуллоҳ) ушбу оятнинг шарҳида: “Замонавий илму фан ютуқлари қанчалик ривожланмасин, кўнгил истаган нарсани махсус тугмача топиб босмагунча муҳайё қила олмаслар. Жаннатда эса, кўнгилга келтирилса бас, у муҳайёдир. Жиҳозга ҳожат йўқ”, дейди.\nЖаннатда кўнгил нимани тусаса, ўша нарса дарҳол муҳайё қилинади. Жаннатда жаннат аҳли учун фақат роҳат-фароғат, анвойи нозу неъматлар бўлади, у ерда ўлим, касаллик, мусибату ғам-ташвиш бўлмас: «Албатта, жаннат аҳли у кунда (роҳат ва фароғат) иш(лари)билан шоддирлар» (Ёсин сураси, 55-оят).\nЖаннат аҳли турли хил ширин мевалар истеъмол қиладилар: «...Ризқ этилган мевалардан ҳар гал тановул қилганларида: «Бу илгари биз еган меваларнинг худди ўзи-ку?!» – дейдилар. Зеро, уларга (сурати)бир-бирига ўхшаш мевалар берилган эди...» (Бақара сураси, 25-оят).\nЗикр этилган жаннат ва унинг неъматлари «Роббимиз – Аллоҳ» деган ва шунда собит бўлган мўмин-мусулмонлар учун «(Бу) мағфиратли ва меҳрибон зот (Аллоҳ томони)дан бўлмиш зиёфатдир».\nАллоҳ таоло барчамизни Ўзининг зиёфатидан баҳраманд бўлувчи бандалари қаторига қўшсин.\nВаҳба Зуҳайлийнинг “Тафсирул мунийр” асарларида асосида\nДругие материалы в этой категории: « Нега асабийсиз? Нега ғазабланасиз?\tШифохонада »


Корхонада ходимлар сони ва маош микдори тез-тез узгариб туради.Бизнинг корхона МЧЖ. Корхонада ишчилар сони ва уларнининг ойлик маоши тез-тез узгариб туради. Илтимос, юкоридаги саволга чукуррок изох берсангиз.\nРедакция от 18.06.2017\nШтат жадвалини тасдиқлаш, унга ўзгартириш ва (ёки) қўшимчалар киритиш тартиботи Меҳнат кодекси ва меҳнат тўғрисидаги бошқа қонун ҳужжатлари билан тўғридан-тўғри тартибга солинмаган. Лекин ушбу қонун ҳужжатларнинг мазмунига кўра, иш берувчи ташкилотнинг тузилмасини мустақил тарзда шакллантиради, таркиб сонини белгилайди, зарур ҳолларда эса штат жадвалига ўзгартириш/қўшимчалар киратади. Бундай ҳаракатларни у ўз ваколатлари доирасида мустақил қарорлар қабул қилиш (МК 17-моддасининг 2-хатбоши) йўли билан амалга оширади.\nҚарор қабул қилиш деганда одатда буйруқ (айрим ҳолларда эса фармойиш*) чиқариш деб тушунилади.Ташкилотлар раҳбарларининг буйруқ чиқариш ҳуқуқи айрим қонун ҳужжатларда назарда тутилган. Масалан «Акциядорлик жамиятлар ва акциядорларнинг ҳуқуқларини ҳимоя қилиш тўғрисида»ги Қонуни 79-моддасининг 6-қисмида, «Хусусий корхона тўғрисида»ги Қонуннинг 14-моддасида, Давлат корхоналари тўғрисида Низомнинг(ВМнинг 2006.16.10.даги 215-сон қарорига 1-илова) 18-бандида.\nШтат жадвали корхонанинг штатлар таркиби ва штатлар сонини расмийлаштириш учун қўлланилади.\nШтат жадвалини тасдиқлаш ёки унга ўзгартириш/қўшимчалар киритиш тўғрисидаги буйруқнинг унификацияланган (бирхиллаштирилган) шаклли йўқлиги сабабли иш берувчи уни ўзи мустақил равишда эркин шаклида ишлаб чиқаради.\nЖадвал таркибий бўлинмалари, лавозимлар, штат сонлари тўғрисида маълумотлар, лавозим маошлари, қўшимча ҳақ, иш ҳақининг бир ойлик фонди тўғрисидаги рўйхатдан иборат.\nЖадвалга ўзгартириш/қўшимчалар қуйидаги тусда бўлиши мумки:\n- корхонанинг фаолиятида ташкилий ўзгаришлар муносабити билан бўш лавозимларни ёки бутун бўлинмаларни чиқариб ташлаш;\n- ишлаб чиқаришни кенгатириш ёхуд бажарилаётган ишлар ёки кўрсатилаётган хизматларҳажмини ошириш заруриятида янги штат бирликларини киритиш;\n- ташкилотнинг ходимлар сони (штати) қисқартириш;\n- мансаб маошларини (окладларини) ўзгартириш;\n- таркибий тармоқларининг номларини ва лавозимларни ўзгартириш ва ҳ.к.\nШтат жадвалига ўзгартириш/қўшимчалар икки усул билан расмийлаштирса бўлади:\n- тегишли ўзгартириш/қўшимчалар тўғрисидаги буйруқ чиқариб;\n- янги штат жадвалини тасдиқлаш тўғрисидаги буйруқ чиқариб.\nШтат жадвалига ўзгартириш/қўшимчаларни киритиш усули иш берувчи ўзи танлайди. Штатни ёки ходимлар сонини қисқартириш ва бошқа масалалар бўйича тадбирларни ўтказишда қонун иш берувчини айнан янги штат жадвалини тасдиқлашини мажбурламайди, яъни у амалдаги жадвалга ўзгартириш(лар)ни буйруғи билан киритишга ҳақлидир (яъни бу билан кифоялиниши мумкин). Шундай экан иш берувчи корхонанинг бутун фаолияти давомида битта штат жадвалига эга бўлиши ва ундаги таркибий бўлинмаларнинг, лавозимларниг сонини ҳамда мансаб маошларнинг миқдорини буйруқлари билан тартибга солиши мумкин. Буларни қуйидаги мисолларда келтирсак бўлади.\n«1. Корхонанинг штат жадвалига ўзгартириш ва қўшимчалар киритилиб, унинг янги таҳрири тасдиқлансин (илова қилинади)».\n«1. Корхонанниг штат жадвали қуйдаги таркибда дебиторлар билан иш олиб бориш бўлими билан тўлдирилсин:\nбўлим бошлиги – 1 штат бирлиги, мансаб лавозими – 2 500 000 сўм;\nетакчи бухгалтер – 1 штат бирлиги, мансаб маоши – 2 200 000 сўм;\nбухгалтер – 2 штат бирлиги, мансаб маоши – 1 900 000 сўм».\n«1. Корхонанниг штат жадвалидан «Экспедитор» лавозими чиқариб ташлансин».\n«1. Корхонанниг штат жадвалида «Мутахассис» лавозими тўрта штат бирлиги иккитагача қисқартирилсин».\nФикримизча, келтирилган вариантлардан энг қулайлиги 1-мисолда кўрсатилган.\nШуни ҳам назарда тутиш керакки, жадвалга янги лавозимни киритиш (қўшиш), ундан бўш (вакант) лавозимларни чиқариб ташлаш, ходимлар сонини (штат бирлигини) қисқартириш ёки меҳнат ҳақи миқдорини ўзгартириш саналари буйруқ чиқариш санасига тўғри келиб колмаслиги мумкин (масалан, буйруқ 2017.19.05.да чиқарилиб, лавозим эса 2017.01.06.дан эътиборан киритилган бўлиши мумкин.\nХулоса ўринда шуни айтиш керакки, штат жадвалига ўзгартириш/қўшимчалар киритилиши конкрет ҳолатларга МК тегишли талабларига бажарилиши шарт. Масалан, ходимлар сони (штати) қисқартирилганда ва бу ҳолат уларни бошқа доимий ишга ўтказиш ёки улар билан меҳнат шарномасини иш берувчининг ташаббуси билан бекор қилиш билан боғлиқ оқибатларига олиб келса, МК 89, 102 ва бошқа моддалардаги нормалари риоя қилиниши талаб этилади.\n* Масалан, филиал раҳбарлари томонидан.


Huawei Mediapad 7 Lite планшети тавсифи: 7 дюймли ҳамёнбоп кўмакчи - Terabayt.Uz\nHonor 60 ҳамда Honor 60 Pro смартфонлари тақдим этилди\nHuawei Mediapad 7 Lite планшети тавсифи: 7 дюймли ҳамёнбоп кўмакчи\nПланшетлардан кўпчилик телефонга қўшимча сифатида фойдаланади. У орқали китоб мутолаа қилиш, сериаллар томоша қилиш ёки ўйин ўйнаш мумкин. Умуман олганда, унинг ёрдамида кўпгина вазифаларни бажарса бўлади. Шу боисдан унча катта бўлмаган, айниқса 7 дюймли планшетларга бўлган талаб ўсмоқда.\nАна шундай оммабоп ўртача катталикдаги Huawei MediaPad 7 Lite планшети, мана етти йилдирки, фойдаланувчилар эътирофига сазовор бўлмоқда. Алюмин корпус, IPS-матрица, иккита камера, хотира картаси бўлмачаси, 3G тармоғини қўллаб-қувватлаши ва Android Ice Cream Sandwich унинг муваффақиятини таъминлаётгани шубҳасиз.\nОперацион тизим: Android Ice Cream Sandwich 4.0.3\nХотира: 1 ГБ тезкор ва 8 ГБ доимий (фойдаланувчи учун 6 ГБ), 32 ГБгача сиғимдаги microSD картаси учун бўлмача\nКамера: 3.2 МП асосий, 0,3 МП олд\nЭкран: 7 дюйм, IPS, 1024х600 пикселли\nСимсиз алоқа: 3G, Wi-Fi 802.11 b/g/n, Bluetooth 3.0, GPS\nЧиқиш туйнуклари: қулоқчин учун 3,5 мм, microUSB\nҚўшимча: акселерометр, ёруғлик сенсори, компас\nВидео форматлари: AVI, WMV, MP4, MKV, RM, RMVB, FLV, MOV, 3GP, сониясига 30 та кадр\nАудио форматлар: MP3, WMA, WAV, APE, FLAC, AAC, OGG\nАккумулятор: литий-полимерли, 4100 мА*с\nҲажмлари: 193 х 120 х 11 мм, вазни 370 г.\nКичик планшет қиёфасининг бошқа қурилмадан нусха олингани яққол кўриниб туради. Хитойлар аввалроқ тақдим этган HTC Flyer планшети қиёфасини деярли ўзгартирмаган ҳолда бошқа ном билан янги қурилмани тақдим этган.\nОдатда арзон ускуналар тўлиқ пластикдан сифатсиз йиғилган бўлади. Бу ҳолатда эса барчаси яхши ўйланган, планшет сифатли тайёрланган. Ундаги алюминий корпус қимматроқ маҳсулотларни ёдга солади.\nПланшет унчалик катта бўлмагани сабабли уни бир қўлда ушлаш мумкин, бироқ уни бошқаришда иккинчи қўл ёрдами зарур. Ахир бу ихчам смартфон эмаску. Қурилмани ёнда олиб юриш қулай: кўпчилик либослар, ҳатто жинси шимларининг чўнтагига яхши жойлашади.\nОлд панел мустаҳкам пластик билан қопланган. Экран диагонали 7 дюйм, IPS-дисплей сиғими 1024х600 пикселни ташкил этади. Сенсор сезувчан, планшетдан фойдаланиш қулай.\nКамчилик сифатида бундай ускуналар учун хос бўлган тез кирланишни айтиш мумкин. Ромларнинг кенглигига келсак, бу ҳам одатий ҳолат. Ромлар жуда юпқа бўлса, планшетни ушлаб турган қўл бармоқлари ҳам экранга босилиб, ишлашга халал бериши мумкин.\nПланшетда кўчада қуёш нурлари остида фойдаланиш қийинроқ.\nКамера олд панел бурчакларидан биридан ўрин олган.\nПастки қисмида эса 3,5 мм лик аудио чиқиши ва microUSB туйнуги мавжуд.\nЁн томонида эса экранни қулфлаш ва товушни бошқариш тугмачалари жойлаштирилган. Уларнинг остида эса microSD ва стандарт, яъни катта ҳажмли SIM-карта бўлмачалари мавжуд. Карталар учун бўлмачалар пластик қопқоқчалар билан ёпилади.\nКорпуснинг орқаси ва ён томонлари ёрқин кулрангдаги пластина билан ёпилади. Материал чиройли ва пишиқ, у тез кир бўлмайди.\nОрқа панелнинг юқори ва пастки қисми оқ жилосиз пластик улама билан тўсилган. Юқоридан камера объективи ва карнай панжараси жой олган бўлса, пастки қисми бўш.\nПланшетга Android 4.0.3 ўрнатилган бўлиб, тезкор хотираси 1 ГБ, доимий хотираси эса 8 ГБни ташкил этади. Доимий хотиранинг 2 ГБ қисми операцион тизим, қолгани – 6 ГБ фойдаланувчи эҳтиёжлари учун қўлланилади. Бу ерда хотира картаси учун бўлмача кўзда тутилган бўлиб, фойдаланувчилар 32 ГБгача бўлган карта билан хотира ҳажмини умумий 40 ГБга етказишлари мумкин.\nҚурилманинг ишлаш тезлиги унчалик ҳам юқори эмас. У ўз синфида юқори натижаларни қайд эта олмади. Масалан, Samsung Galaxу Tab 2 7.0 яхшироқ натижаларни қайд этса, Google Nexus 7 планшети янада кучлироқ «двигатель»га эга. Бироқ бу борада унинг катта устунлиги – нархида. Муқобиллари тезроқ ёки сифатлироқ ишлаши мумкин, аммо улар учун кўпроқ харажат қилишга тўғри келади.\nУшбу моделда стандарт Android Ice Cream Sandwich операцион тизими бирмунча такомилга етказилиб, қурилма қўшимча фойдали функцияларга эга бўлган. Планшетни блокдан чиқармасдан камерани ишга тушириш, хабарлар ёки қўнғироқлар менюсини кўзда кечириш мумкин.\nСўнгра бешта иш столидан иборат меню очилади. Бу ерда барчаси стандарт кўринишга эга. Виджетлар, зарур ёрлиқлар ва папкалар учун ҳам жой етарли. Баъзиларга дисплей остидаги ичига “Орқага”, “Асосий” ва “Қайтиш” тугмачалари ҳамда бошқа индикаторлар жойлаштирилган қора фонга ёқмаслиги мумкин. Бу айрим иловалардан фойдаланишда ноқулайлик ҳам туғдиради.Эндиликда уни осонликча яшириш ва ортга қайтариш мумкин. қолган жиҳатларга келсак, барчаси яхши ишлаб чиқилган, фойдали мобил иловалар билан бойитилган.\nЖумладан, планшетга Kingsoft Office идора дастурлари, видеороликлар томоша қилиш учун YouTube, Google-қурилма учун стандарт дастурлар жамламаси ва бошқалар ўрин олган.\nМазкур моделга иккита - 3,2 МПлик асосий ва 0,3 МПлик олд камера жойлаштирилган. Кўриниб турибдики, олд камера видеоалоқа учун мўлжалланган ва олд панел устки қисмида марказда эмас, балки чап бурчакда.\nАсосий камерада туширилган фотосуратлар сифати унчалик ҳам ёмон эмас - ўртача. Бироқ сифатлироқ фотосуратлар олиш учун яхши ёритилган жой танланиши лозим. Ҳарҳолда ўртача нархли планшетлардан бундай ортиқ сифатни кутиб бўлмайди.\nШунингдек, камерада автофокус мавжуд эмас. Кўп ҳолларда оқ ранг мувозанати тўғри ишламайди, бироқ фотосуратлар туширилган жойларни аниқлаш функцияси мавжуд. Умуман олганда, оддий фотохаваскорлар учун етарли, бироқ уни одатий фототехникалар билан таққослаб бўлмайди.\nПланшетда мусиқа эшитиш учун стандарт илова мавжуд. Товуш бир дона карнай орқали таралади, бироқ баландлиги бино ичида тинглаш учун етарли даражада юқори. Видеороликлар масаласига келсак, ундаги ички иловалар ёрдамида 1080р сифатдаги видеоларни томоша қилиш мумкин.\nПланшет қуввати тўсатдан тугаб қолган смартфон ўрнини тўлиқ эгаллаши ёки унга қўшимча бўлиши мумкин. 3G-модул шарофати билан Huawei Mediapad 7 Lite планшетида қўнғироқларни амалга ошириш, хабарлар жўнатиш мумкин. Бироқ шуни унутмаслик керакки, суҳбат чоғида гаджетни қулоққа тутиб гаплашиб бўлмайди, чунки унинг суҳбат карнайи йўқ. Шу сабабли унга қулоқчин улаш керак бўлади.\nМаълумотларни одатдагидек Bluetooth ёки Wi-Fi орқали симсиз улашиш мумкин, шунингдек қурилмада ўзидан интернет тарқатиш (уланиш нуқтаси) имкониятига ҳам эга.\nHuawei унча қиммат бўлмаган нархда ихчам ва кўп функцияли планшетни таклиф этмоқда. Янада самарадор процессорга эга бўлишни истардик. Лекин бу нархнинг ошишига сабаб бўлади. Шунга қарамасдан, чўнтакбоп нархга IPS-экранли, сифатли алюмин корпусли ва 3G модулига эга ихчам планшет таклиф қилинмоқда. Тўғри, бу модель самарадорлик жиҳатидан ўзидан қиммат моделлардан ортда қолади. Лекин, мантиқан ўйлаб қаралса, ҳамма нарсага бир вақтнинг ўзида эга бўлиш учун нимадандир воз кечиш керак. Мазкур маҳсулот ортиқча пул сарфламайдиганлар учун ақлли харид бўлади.\n#Android #Android 4.0 #Huawei #Планшет


Хитой ва Россияга янги экспорт имкониятларидан қандай фойдаланиш мумкин? - UzAnalytics\nСурат манбаси: novosti.tj\n2016 йили Хитой 5,8 млрд. долларлик мева импорт қилди. 2015-2017 йилларда фақат тўрт турдаги мевалар – гилос, олхўри, узум ва ўрик импортининг ўзи 1,5 млрд. долларни ташкил қилди. 2030 йилга бориб Хитойда бу меваларни четдан харид қилишга бўлган талаб 1,8 млрд. долларгача ўсиши кутилмоқда. Бу турдаги меваларни етиштиришда эса Марказий Осиё мамлакатларининг географик жойлашуви, иқлим шароитлари, қишлоқ жойларда етарлича меҳнат ресурслари мавжудлиги туфайли дунёнинг бошқа ҳудудларига нисбатан анча устунликка эга. Буларнинг бари ушбу минтақа мамлакатлари учун Хитой бозорига мева-сабзавотлар экспортини бир неча баробар оширишда улкан имкониятлар эшигини очади. Хусусан, Жаҳон банки экспертларининг фикрича, гилос, ўрик, олхўри, узум ва ёнғоқ каби маҳсулотлар билан Хитой бозорида ўз ўрнини эгаллашда Ўзбекистон йирик салоҳиятга эга.\nМарказий осиёлик экспортчилар кўп йиллардан бери Россияга махсулот етказиб бериб келаётганига қарамай, улар Россиянинг мева бозорида кузатилаётган замонавий тенденцияларга суст мослашмоқдалар. Натижада Марказий осиёлик экспортчилар Россия бозорининг талаблари ва ҳажмига кўра маҳсулот сифати, ассортименти ва ўрами бўйича ўз рақобатчиларига мавқени бериб қўйишмоқда.\nЯқинда Жаҳон банки “Марказий Осиё мамлакатларида мева-сабзавотчилик: Хитой ва Россия Федерациясига янги экспорт имкониятларидан фойдаланиш” (“Central Asia’s horticulture sector: Capitalizing on new export opportunities in Chinese and Russian Markets”) деб номланган ҳисоботини эълон қилди. Унда Хитойнинг мева импорти таҳлил қилинган ва Марказий Осиё мамлакатлари экспортчилари учун очилаётган янги имкониятларга бағишланган. Банк экспертлари Марказий Осиё экспортчиларининг Хитой бозорига чиқиб, ўз ўрнини эгаллаш имкониятлари чекланганича қолишига сабаб бўлган асосий муаммоларни кўрсатиб берганлар. Россиянинг мевалар бозорига эътибор қаратган мазкур ҳисобот муаллифлари, шунингдек, Марказий Осиё экспортчилари ушбу бозорда ўз мавқеларини сақлаб қолиш ва маҳсулот етказиб бериш ҳажмини оширишда дуч келаётган муаммоларни ҳам тилга олганлар. Ҳисоботда Марказий Осиё мамлакатлари ҳукуматларига миллий ва минтақавий даражада тегишли сиёсатни такомиллаштириш бўйича тавсиялар ҳам ўрин олган.\nҚуйида мазкур ҳисоботнинг муҳим жиҳатларини эътиборингизга ҳавола қиламиз.\nУлкан истиқболлар ва чекланган имкониятлар\nХалқаро валюта фонди прогнозларига кўра 2024 йилга бориб Хитойда аҳоли жон бошига ЯИМ жорий нархларда $28 450 гача ошади, таққослаш учун, 2019 йилда бу кўрсаткич $13 130 га тенг бўлган. Шу билан бирга, БМТ экспертлари фикрича, мамлакат аҳолиси сони 1,5 млрд. кишига етади. Борган сари кўпроқ истеъмолчиларнинг фаровонлик ва ўқимишлилик даражасининг ўсиши уларнинг рационида оқсил махсулотлар, мева ва сабзавотларни кўпайтириб, парҳезга мойилликларини ўзгартиришда давом этади.\nХитойнинг мева импортига талабининг ўсиб бориши Марказий Осиё экспортчилари учун кенг имкониятлар очади. Улар учун бу – ўз махсулотлари экспорти географиясини кенгайтириш ва мева экспорти хажмини бир неча баробар ошириш учун улкан истиқбол ва қулай имконият яратади.\nБундай имкониятдан фойдаланиш учун Марказий Осиё мамлакатлари қишлоқ хўжалигининг боғдорчилик соҳасига, жумладан, меваларни қайта ишлаш, логистика, савдо ва экспорт инфратузилмасига қўшимча инвестициялар киритишлари зарур. Узоқ муддатли истиқболда Хитойда меваларга юқори даражада талабнинг сақланиши прогнози экспорт ҳажмини оширишга йўналтирилган қишлоқ хўжалигини ривожлантиришга инвестицияларини жалб этишни режалаштириш ва асослаш учун қулай шароитлар яратади.\nМарказий Осиё мамлакатларида Хитойга мева экспортини ошириш ва бу бозорда кўпроқ рақобатбардош бўлиб қолишлари учун барча имкониятлар бор. Агар улар бу имкониятлардан фойдаланишга муваффақ бўлишса, бу уларнинг иқтисодий ва ижтимоий ривожланишлари учун қўшимча туртки беради. Мева экспорти ҳажмининг ўсиши Марказий Осиё мамлакатларида иқтисодий ўсиш суръатларини тубдан оширади, иш ўринлари яратади ва қишлоқ жойларда даромад даражасини оширади. Мева етиштириш ҳажмини ошириш қишлоқ хўжалигининг бошқа секторлари билан таққослаганда бандликка жуда яхши ижобий таъсир кўрсатади. Боғдорчиликда ишчи кучига талаб дон ёки пахта етиштиришга нисбатан бир неча бараварга кўп. Жаҳон банки томонидан Ўзбекистон мева-сабзавот секторида ўтказилган тадқиқот натижаларига кўра, мева ва сабзавотларнинг айрим турларини етиштиришда ишчи кучига талаб пахта етиштириш соҳаси билан таққослаганда 2-4 баравар, буғдой етиштиришга қараганда 5-10 баравар кўп. Бундан ташқари, боғдорчиликдаги янги бир иш ўрни бошқа ўзаро боғлиқ тармоқларда учта иш ўрнини яратади.\nҚишлоқ хўжалигида, шунингдек, бошқа (уни ресурслар билан таъминлайдиган ва маҳсулотни қайта ишлайдиган) соҳаларда иш ўрни яратилиши Россияда кузатилаётган иқтисодий рецессия туфайли у ерлардан қайтиб келаётган муҳожирларни иш билан таъминлаш масаласини ҳал қилишда катта аҳамиятга эга. Боз устига, ҳар йили меҳнат бозорини тўлдираётган кўп сонли қишлоқ ёшларини ҳам ҳисобга олиш лозим. Боғдорчилик маҳсулотларини етиштириш ҳажмини ошириш бу муҳим ижтимоий мақсадга эришишга ўз улушини қўшиши мумкин.\nШуни таъкидлаш жоизки, Марказий Осиё мамлакатлари Хитой бозорини мевалар билан таъминлашда ўз иштирокини кенгайтиришлари учун кўп иш қилишларига тўғри келади. Биринчидан, бунинг учун хўл меваларнинг сифатли ва катта ҳажмда етказиб берилишини таъминлаш зарур. Иккинчидан, Хитой бозорига фақат сифат назоратининг замонавий тизими, замонавий логистик тизимларнинг мавжудлиги, шунингдек, маҳсулот етиштириш ва етказиб беришда қатъий талабларга риоя қилингандагина чиқа олиш мумкин бўлади. Хитойда озиқ-овқат маҳсулотлари хавфсизлигини таъминлашда қатъий стандартлар қабул қилинган. Учинчидан, Хитой мева бозоридаги тузилма ва юқори рақобат мунтазам равишда жойлардаги хитойлик ҳамкорлар билан алоқада бўлишни тақозо этади. Тўртинчидан, хитойлик истеъмолчилар уларга таниш брендли маҳсулотлар ва чиройли ўрамларни қадрлайдилар.\nМарказий Осиё мамлакатларидаги аксарият мева ишлаб чиқарувчилар чекланган молиявий ва ахборот-маърифий ресурсли кичик фермер хўжаликларидан иборат. Уларнинг ишлаб чиқариш ҳажми чекланган, махсулотлари сифати барқарор эмас. Бу фермерлар ўз мамлакатлари ичида анъанавий маҳаллий сотувчилар тармоғи орқали мева савдосига мослашганлар. Бироқ, халқаро бозорларга чиқиш битимларни расмийлаштириш, зарур бўлган жараёнларга риоя қилиш ва маҳсулотларни катта ҳажмда етиштиришни талаб қилади. Марказий Осиё мамлакатларидаги қишлоқ хўжалиги маҳсулотларини ишлаб чиқарувчилар ҳозирги вақтда бунинг учун етарлича имкониятга эга эмаслар. Бундан ташқари, Жаҳон банки экспертларининг фикрича, давлат божхона ва инспекция органларининг техник имкониятлари замонавий боғдорчилик маҳсулотлари истеъмоли бозорлари талабларига ҳозирча жавоб бермайди. Буларнинг бари Марказий Осиё экспортчиларини уларнинг дунё миқёсидаги рақобатчилари билан қиёслаганда ноқулай шароитга қўяди. Натижада Хитойга мева етказиб бериш ҳали ҳануз Марказий Осиё мамлакатлари мева-сабзавот маҳсулотлари умумий экспортининг атиги кичик бир қисмини ташкил қилади.\nЖаҳон банки иқтисодчиларининг фикрича, Марказий Осиё экспортчиларининг Хитойга мевалар экспорти ҳажмини кўпайтиришга тайёрлик даражаси уларнинг Россия чакана савдо тармоқларига кириб боришдаги муваффақияти билан текширилади. Бу мамлакат Марказий Осиёдан мевалар экспортининг асосий йўналиши бўлиб келмоқда. Бироқ, минтақа экспортчиларининг Россия бозорларига йиллар давомида маҳсулот етказиб бериб келаётганига қарамай, улар ушбу бозорда кузатилаётган замонавий тенденцияларга суст мослашмоқдалар. Марказий Осиёдан Россияга экспорт қилинадиган меваларнинг аксарият қисми анъанавий очиқ осмон остидаги бозорларда сотилади. Аммо, охирги йилларда Россияда (бошқа кўп ривожланган мамлакатлардаги каби) озиқ-овқат маҳсулотлари савдосида замонавий чакана савдо тармоқлари улушининг ўсиб бориши кузатилмоқда. Улар анъанавий озиқ-овқат бозорларидан товарлар оқимини ўзига тортиб олмоқдалар. Йилдан йилга супермаркет ва гипермаркетларнинг замонавий чакана тармоқлари маҳсулотларнинг сифати ва хавфсизлигига, уларнинг ички хусусиятлари (шакли, ранги ва таъми), ўрами ва маркировкаси, шунингдек, ҳужжатларига юқори талаблар қўйган ҳолда мева импортида тобора кўпроқ роль ўйнамоқда,\nМарказий Осиё мамлакатларидан мева етказиб берувчилар Россия бозори талаблари ва ҳажмига мувофиқ маҳсулот сифати, ассортименти ва ўрами борасида рақобатчиларидан ортда қолмоқда. Натижада, улар товарларини анча паст (30 фоизгача) импорт нархларида етказиб беришга мажбур. Бу бир қатор омиллар билан боғлиқ. Бундай омиллар сирасига ишлаб чиқаришнинг юқори фрагментацияси (кўп сонли майда ишлаб чиқарувчилар), етказиб берувчи ва харидор (экспортчи-импортчи) ўртасидаги норасмий муносабатлар, Марказий Осиё мамлакатларидан мева етказиб бериш занжиридаги шаффофликни мавжуд эмаслиги ва Россиядаги замонавий чакана савдо талаблари тўғрисида минтақавий ишлаб чиқарувчилар ва экспортчиларнинг етарлича хабардор эмаслиги киради.\nЮқори нарх сегментида Хитой ва Россия чакана бозорларида рақобатбардош бўлиш учун Марказий Осиёдан хўл мевалар экспортчилари ҳажмни кўпайтириш, сифатни ошириш, ассортиментни кенгайтириш ва етказиб бериш барқарорлигини таъминлашлари зарур. Жаҳон банки экспертларининг қайд этишича, бу мамлакатлар ҳукуматлари боғдорчилик маҳсулотлари етиштириш ва уларни экспорт қилиш ҳажмини ошириш учун қулай шарт-шароитлар яратишлари, мазкур секторнинг ривожланишида бир қатор тўсиқларни бартараф этишлари лозим.\nСурат манбаси: fruitnews.ru\nХитой мевалар бозорининг қисқача шарҳи\nХитой дунё миқёсида энг йирик мева импорт қилувчилар ўнталигига киради, 2016 йилда мамлакат мева импорти ҳажми 5,8 млрд. долларни ташкил қилди. Хитой Марказий Осиёдан етказиб берилиши мумкин бўлган кўплаб мева турларининг (янги узилган ва қуритилган) нетто-импортчиси ҳисобланади. 2017 йили мамлакатга 101 885 тонна гилос ва 40 619 тонна олхўри олиб кирилган. Бу мевалар бўйича ХХР уларнинг энг йирик импортчилари орасида етакчи бўлиб қолди. Айрим мева маҳсулотлари экспорт ҳам қилинади, аммо 2013 йилдан 2017 йилгача Хитой гилос ва олхўрининг нетто-импортчиси бўлиб қолди. Бу меваларнинг савдо ҳажми доимий равишда ҳам ҳажм, ҳам нарх жиҳатидан ўсиб борди. 2017 йили Хитой узум импорти бўйича ҳам дунёда бешинчи ўринга кўтарилди – 233 912 тонна. Айни пайтда Хитойнинг ўзи ҳам узумни экспорт қилади ва унинг хажми йил сайин ўсиб бормоқда. Четдан олиб келинаётган мевалар эса йилнинг муайян ойларидаги танқисликни, шу жумладан, ой тақвими бўйича Янги йил ва Меҳнат куни байрамлари вақтида ошиб кетадиган талабни қоплайди.\nХитойнинг хўл мевалар, айниқса гилос ва олхўри бозорида Чили ва АҚШ асосий импортчилар ҳисобланади. 2017 йили Чилидан 69 минг тонна гилос етказиб берилган, бу ХХРдаги умумий гилос импортининг 60 фоиздан кўпроғини ташкил қилади. Хитойга импорт қилинадиган гилоснинг қолган ҳажми АҚШдан келтирилади. Ҳудди шундай кўрсаткичларни олхўри импортида ҳам кузатиш мумкин. 2017 йили Чили Хитойга 30 минг тонна, АҚШ эса 8 минг тонна олхўри экспорт қилган. Янги узилган узум Хитойга Чили, АҚШ, Австралия, Перу ва Жанубий Африкадан олиб келинади.\nМевалар Хитойга иккита асосий канал – мамлакатнинг қуруқликдаги ҳудудига бевосита экспорт ва Хитойнинг махсус маъмурий райони (САР) Гонконг орқали реэкспорт қилиш йўли билан етказилади. Кейин занжир бўйича бош дистрибьюторлар ва улгуржи савдогарлар асосий харидорга айланади, улар келтирилган меваларнинг 90 фоиздан ортиғини сотиб олишади. Уларнинг 35%га яқини бевосита премиум-класс супермаркетлари, гипермаркетлар ёки мевалар савдосининг онлайн-каналлари каби чакана тармоқларга тушади. 60%дан ортиғини маҳаллий дистрибьюторлар сотиб олиб, кейин уларни мустақил дўконлар ва мева сотувчи тармоқли савдо расталари каби чакана савдогарларга сотишади. Ҳозирги вақтда импорт қилинаётган меваларнинг ҳеч бир тури қайта ишлаш учун сотилмайди.\nГилос Хитой мева бозорида энг қиммат махсулот ҳисобланади, аммо унинг нархи импорт қилинадиган узум ёки олхўрига қараганда доим ўзгариб туради. Масалан, 2018 йилнинг июнида АҚШдан келтирилган эртапишар бир килограмм гилоснинг баҳоси $18 га етган. Кейин Чилидан бир килограмми $13–$15дан гилос импорт қилинган, Янги йилдан кейин нарҳлар секин-аста пасая бошлаган.\nМарказий Осиё мева экспортининг анъанавий бозоридаги янги тенденциялар\nРоссия ҳамиша Марказий Осиё мевалари учун анъанавий бозор бўлиб келган ва шундай бўлиб қолади. Аммо, Марказий Осиё экспортчиларининг Россия мева бозорида анъанавий иштирокчи бўлиб келаётганига қарамай, улар бу ерда ўсиб бораётган озиқ-овқат маҳсулотлари дўконларининг замонавий чакана тармоқлари ролига суст мослашмоқдалар. Бундай тармоқлар Россия Федерациясида кўплаб ривожланган мамлакатларда кузатилаётган траектория бўйича жадал суръатларда ривожланмоқда. Улар анъанавий чакана бозорлардан ўзлари томонга товар оқимини сезиларли равишда буриб юбордилар. 2007-2014 йилларда мамлакатдаги озиқ-овқат маҳсулотлари савдосининг умумий ҳажмида анъанавий чакана бозорларнинг улуши 74% дан 41% га тушиб кетди. Прогнозларга кўра, бу тенденция келажакда ҳам сақланиб қолади.\nМарказий Осиёдан етказиб бериладиган меваларнинг аксарият қисми Россиянинг очиқ осмон остидаги анъанавий чакана бозорларида сотилади. Масалан, 2018 йили замонавий чакана савдо тармоқларда сотиш учун импорт қилинган узум асосан Туркия ва Ҳиндистондан келтирилган. Айни вақтда Марказий Осиёдан замонавий чакана савдо тармоқларга узум етказиб бериш экспорт умумий ҳажмининг атиги 3%ини ташкил қилган.\nРоссиянинг замонавий чакана савдо тармоқлари кўлами ва бозор улушининг ўсиши бу форматга кириш учун мева экспортчиларидан қўшимча саъй-ҳаракатлар талаб этади, бироқ шу билан бирга уларга янги имкониятлар ҳам очади. Ривожланган мамлакатларда кузатилаётган тенденцияларга мувофиқ, замонавий Россия чакана савдо тармоқлари озиқ-овқат маҳсулотлари, шу жумладан мевалар импортида ҳам тобора кўпроқ муҳим ўрин эгалламоқда. Уларнинг махсулот нарҳи, сифати, хавфсизлиги ва ассортиментига нисбатан талаблари натижасида қайси экспортчилар билан ишлашлари аниқланади.\nУшбу мамлакат замонавий озиқ-овқат чакана савдосининг муҳим хусусияти бу бозорнинг ўсиб бораётган концентрациясидир. Натижада, мева савдоси секторида бир неча иштирокчи асосий роль ўйнайди. Келгуси бир неча йилда чакана савдо секторида йирик компанияларнинг дастлабки ўнталиги асосий иштирокчи бўлиб қолиши кутилмоқда.\nРоссия мева бозорининг яна бир ўзига хос жиҳати мамлакатда мева истеъмоли ҳажми ҳудудлар бўйича бир-биридан анча фарқ қилади. 2016 йили мамлакатда 11,8 млн. тонна мева истеъмол қилинган ёки бошқача айтганда, киши бошига ўртача 73,7 кг. Мева истеъмоли тенденцияси турмуш даражаси энг юқори бўлган шаҳарлар – Москва ва Санкт-Петербург аҳолисининг истеъмол ҳажмига боғлиқ:\nЎзбекистон боғдорчилик маҳсулотларининг рақобатбардошлиги\nЎзбекистон боғдорчилик маҳсулотларининг экспорт рақобатбардошлиги таҳлили натижалари гилос, ўрик (янги узилган ва қуритилгани), олхўри (янги узилган), узум (янги узилган) ва ёнғоқлар Хитой бозорига кириш ва Россия бозоридаги иштирокини кенгайтириш учун катта салоҳиятга эга эканини кўрсатди, хусусан:\nҳозирги вақтда узум мамлакатнинг мева экспортини энг катта қисмини ташкил қилади. Қулай иқлим шароитлари туфайли Ўзбекистон деярли йил давомида узумни экспорт қилиши мумкин. Уни етиштириш 2008 йилдан бошлаб асосан ҳосилдорликни ошириш ҳисобига мунтазам равишда ўсиб бормоқда.\nреспубликада шунингдек, гилос етиштириш учун ҳам яхши шароитлар мавжуд: қулай иқлим, эрта пишиб етилиши ва арзон ишчи кучи. Гилос етиштириш технологиясини модернизация қилиш ҳосилдорликни оширишда муҳим омил бўлади.\nЎзбекистон ёнғоқ етиштириш ва унинг экспорт ҳажмини оширишда катта имкониятларга эга. Ёнғоқ етиштириш ҳажми 2012 йилдан бошлаб махсус плантацияларни ташкил қилиш ва ҳосилдорликни ошиши натижасида ўсмоқда. 2017 йилдан бери янги плантацияларни барпо қилиш учун қўшимча 10 минг гектар ер ва $50 млн. маблағ ажратилди.\nоҳирги йилларда мамлакатда ўрик етиштириш ҳажми кескин ўсди. Агар 2000 йилда 68 минг тонна ўрик етиштирилган бўлса, 2016 йилда бу кўрсаткич 660 минг тоннадан ошди. Бу эса Ўзбекистонни дунёда ўрик етиштирувчи мамлакатлар орасида Туркия ва Эрондан кейин учинчи ўринга олиб чиқди.\n2018 йил Хитойга мева экспорт қилиш нуқтаи назаридан Ўзбекистон учун самарали бўлди. Биринчи марта Хитой бозорига гилос етказиб берилди. Ўша йили Ўзбекистон Хитойга 10 минг тонна гилос, 3 минг тонна майиз ва 2 минг тонна ёнғоқ экспорт қилди. Хитой ўз бозорига Ўзбекистондан қовун, лимон, анор ва узум олиб кирилишига рухсат бериш бўйича ишларни якунламоқда. ХХРга янги узилган гармдорини экспорт қилишга рухсат олинди.\nХалқаро савдо маркази мутахассисларининг таъкидлашича, ҳозирги вақтда Ўзбекистоннинг узум, гилос ва шафтоли экспорти бўйича имкониятлари ўртача фақат 32% га амалга оширилган холос.\nЖаҳон банк экспертларининг фикрига кўра, бу имкониятларни амалга ошириш учун Ўзбекистон мева етиштириш ҳажмини ошириши ва экспорт географиясини кенгайтириши зарур. Бугунги кунда Ўзбекистондан мева экспорти етарлича диверсификация қилинмаган ва асосан Қирғизистон, Қозоғистон ва Россияга йўналтирилган.\nОҳирги 5 йил мобайнида Ўзбекистон боғдорчилиги фаол ислоҳ қилинмоқда ва уни кўпроқ бозор шароитига мослаштириш ва экспорт имкониятларини ошириш учун замин яратиш йўлида катта ишлар олиб борилмоқда. Ҳукумат боғдорчилик маҳсулотлари экспорти имкониятларини ошириш борасида муҳим вазифалар белгилади. Бироқ, мева етиштириш ва уларни сотиш занжирининг турли босқичларида қатор чеклов ва муаммолар мавжуд бўлиб, бор имкониятларни ишга солиш учун уларни бартараф этиш лозим. Халқаро молия корпорациясининг (ХМК) 2018 йилги таҳлилида мева етиштириш ва экспорт қилишда бир қатор чекловлар (муаммолар) аниқланди:\nЎзбекистонда мева етиштириш билан асосан майда хўжаликлар шуғулланади. Уларнинг молиявий ҳолати ва ахборот-таълим ресурслар ҳақида хабардорлиги етарли даражада эмас, улар асосан мева етиштиришда анъанавий усуллардан фойдаланишади. Қайд этиш жоизки, кейинги вақтларда бир қатор йирик фермер хўжаликлари ва агро-корхоналар ташкил қилинди. Улар замонавий технологиялардан фойдаланади, маҳсулотлари халқаро сертификатларга эга ва дунёнинг турли минтақаларидаги компаниялар билан ҳамкорлик қилади. Аммо майда хўжаликлардаги паст самарадорлик ва “ишлаб чиқариш – савдо” занжирининг заифлиги мамлакатнинг мева экспорти имкониятларига салбий таъсир кўрсатмоқда.\nБоғдорчилик секторида ишлаб чиқариш унумдорлиги босқичма-босқич ўсиб бораётганига қарамай, етиштирилаётган навлар тўпламини кенгайтириш, соҳада замонавий технологиялар ва мева етиштириш усулларини кенг тадбиқ қилиш орқали янада каттароқ натижаларга эришиш ва дунёдаги етакчи мева етиштирувчилар қаторидан ўрин олиш мумкин. Масалан, Ўзбекистонда экспорт ҳажмини ошириш учун гилоснинг янада эртапишар навлари ва узумнинг данаксиз навларини етиштиришни йўлга қўйиш мумкин. Уларнинг айримларини мамлакатнинг агроиқлим шароитларига мослаштириш зарур. Бунинг учун маҳаллий илмий-тадқиқот институтларига инвестициялар киритиш керак.\nБоғдорчилик секторида асосий инфратузилма совет даврида яратилган. Ҳозирги вақтда бу инфратузилма анча эскирган ва у модернизациялаш ҳамда соҳа ходимларини қайта тайёрлашни талаб қилади. Хусусан, мамлакатда суғоришнинг эски ва кўп ҳаражат (самарасиз) тизимларидан фойдаланилади. Қишлоқ хўжалик ерларининг 70% га яқини эски насослар ёрдамида суғорилади. Бундан ташқари, Жаҳон банки экспертлари замонавий технологияларни тадбиқ қила оладиган ва янги ускуналарда ишлайдиган малакали кадрлар етишмаслигини қайд этади.\nМамлакат мева экспортчиларининг жиддий муаммолардан бири маҳсулотни сақлаш учун музлатгичларнинг етишмаслигидир. Маҳсулотни сақлашнинг номақбул шароитлари натижасида ҳосил йиғиб олингандан кейин, унинг 40 фоизгача бўлган қисми йўқотилади. Бу муаммони англаган ҳолда республика ҳукумати меваларни сақлаш учун махсус музлатгич омборларини қувватини оширишга фаол инвестиция киритмоқда. Бироқ, экспорт имкониятларини тўла ишга солиш учун қўшимча инвестициялар зарур.\nКўп мамлакатлардаги чакана савдо тармоқлари ва дистрибьюторлар билан бизнес юритишнинг муҳим шарти озиқ-овқат махсулотлари хавфсизлигининг нодавлат стандартларини тадбиқ этиш ҳисобланади. Ўзбекистон ўз стандартларини Қишлоқ хўжалиги амалиётининг халқаро стандартлари (GLOBAL GAP) билан уйғунлаштириши лозим. Ҳозирги вақтда бу талабларни жорий этиш ва уларга риоя қилиш учун мамлакатда инфратузилмалар жуда кам.\nМева етиштириш ва сотиш занжирининг барча қисмида унинг иштирокчилари малакаси даражасининг етарли эмаслиги, шунингдек боғдорчиликнинг замонавий секторини йўлга қўйишда мутахассисларнинг етишмаслиги кузатилади. Халқаро молия корпорациясининг (ХМК) 2018 йилда ўтказган тадқиқотларига кўра, фермерлар, майда хўжаликлар ва ҳаттоки айрим йирик агрофирмалар кўп ҳолларда мева етиштиришнинг замонавий усулларини қўллашмайди. Бундан ташқари, улар санитария ва фитосанитария талаблари, озиқ-овқат маҳсулотлари стандартларига мувофиқ ишлашнинг муҳимлиги ҳақида тўлиқ хабардор эмас. Тегишли давлат муассасаларида бу стандартларни жорий этиш ва уларга риоя қилишни таъминлаш учун билимли аудитор ва инспекторлар етишмайди.\nИқтисодиётни пандемия даврида қандай қўллаб-қувватлаш керак: қуйиданми ёки юқоридан?


Россияда энг кам олиб қочиладиган машина номи маълум қилинди\n18:22 / 14.08.2017\nРоссиянинг "АльфаСтрахование" суғурта компанияси 2017 йилнинг биринчи ярим йиллиги якунлари бўйича маҳаллий автомобиль ўғрилари учун энг қизиқиш уйғотмайдиган автомобиллар рейтингини тузиб чиқди.\nСўнгги ҳисоб-китобларга кўра, автоўғрилар учун энг қизиқиш уйғотмайдиган модель Volvo XC60 йўлтанламасидир. Оммабоп бўлмаган машиналар рейтингининг иккинчи ўрнини Skoda Octavia, учинчи поғонани эса ВАЗ Калина эгаллаган. Тўртинчи ўринда BMW X3, бешинчида эса - Skoda Rapid’дир. Шунингдек, ўнликка Volvo XC90, ВАЗ Largus, Ford Kuga, Audi Q3 ва Chevrolet Niva кирган.\n«АльфаСтрахование»дан хабар беришларича, рейтингда тақдим этилган автомобилларнинг ўғирланиш ҳолатлари 0 фоизга тенг. Бироқ, суғурта компанияси матбуот хизматининг эслатишича, олиб қочишдан ҳимоя воситалари ва суғуртадан фойдаланишни бутунлай четга суриб ташлаш керак эмас, сабаби ўғриларнинг истаклари хоҳлаган пайтда ўзгариши мумкин.\nЭНГ КАМ ЎҒИРЛАНАДИГАН ТОП-25 АВТОМОБИЛЬ\n2017 йилнинг биринчи ярим йиллиги якунлари бўйича


Келажагингизни бошқаришни биласизми? – Сурхон тонги\nБош саҳифа / Таълим / Келажагингизни бошқаришни биласизми?\nДекабр 22, 2018\tТаълим Изоҳ қолдириш 927 Кўрилди\n10 йилдан кейин фарзандим Ўзбекистон Миллий университетига ўқишга киради, деган мақсадни олдингизга қўйдингиз. Ва онггингизда эзгу ният пайдо бўлди.\nБунга эришиш йўлида фарзандингизга етарлича шароит яратиб берсангиз ва бу мақсад йўлида қизингиз ёки ўғлингиз ҳам астойдил ҳаракат қилса, келажакда, албатта, талаба бўлади. Бундай онг остида ҳосил бўлган ниятларнинг худди башорат сингари юз бериши беихтиёр футурология билан боғлиқ эканлигини кўпчилигимиз билмаймиз.\nФанда футурология деган тушунча мавжуд бўлиб, унинг моҳияти бир сўз билан айтганда, ер ва инсон келажагини илмий башорат қилувчи фан. Бу билан футурологияни айнан ниманидир башорат қилиш экан, деб тушунмаслигимиз керак. Бунда ҳар бир киши ўз келажагини катта ва эзгу мақсадлар сари йўналтириши, келгуси режаларни шакллантириб, уни коинотга ички овоз орқали йўллаши ва шу мақсадларга эришиш йўлида муносиб ҳаракат қилиши натижасида ўзи билмаган ҳолда яширин фикрлар бир кун келиб рўёбга чиқади. Ана шу жараёнда футурологик башорат, яъни ички ҳисларимиз ва онгимизда туғилган режалар реал ҳаётда бўй кўрсатади.\nБиз келажагимиз ҳақида қандайдир тасаввурга эга бўла олишимиз футурологиянинг муҳимлигининг биринчи сабаби бўлиб, буни дастлаб мактаб ўқувчиларига ёшлигидан келажакда улар қандай касб эгалари бўлишларини хоҳлашлари ҳақидаги ва шунга ўхшаш илк кўникмаларни сингдириб боришдан бошлашимиз жуда муҳим. Уларда мақсадни ой ёки йил эмас, балки 10-20-30 йил олдинроққа қўйишга ўргатиб боришимиз футурологик фикрлашни қўллашда катта аҳамиятга эга.\nМасалан, футурологик фикрлаш нуқтаи назари орқали дунё олимлари иложсиздек кўринган амалиётларни қисман тадқиқ қилишмоқда. Биз ҳам келажакда юқори натижага эришишимиз учун, аввало, эскича фикрлашдан воз кечишимиз, яъни нуфузли касб эгаси бўлишни, ёки ёшликдаги “отам, бобом ва бобомнинг бобоси ҳам деҳқон ўтган, демак мен ҳам деҳқон бўлишим керак” қабилидаги ўзликни чекловчи фикрларни бир четга суриб қўйиш вақти келди, назаримда. Инсон қаерда, қандай шароитда, нима билан банд бўлиб яшаши, қайси соҳада муваффақиятга эришиши мумкинлиги, келажаги учун жавобгарлик ҳиссини тушуниб етиши ҳақида ўйлаши ҳам футурологиянинг бир қисми, аслида.\nБаъзида “қачон биз ҳам фалон давлатдек бўларканмиз”, “силжиш бўлаяптими ўзи” ёки шунга ўхшаш саволлар қулоғимизга чалиниб қолади. Аммо ўша натижаларга эришиш йўлида қанча вақт ва меҳнат, ривожланиш йўлларини босиб ўтишимиз, қанча тараққиёт босқичларини бошдан кечиришимиз кераклиги ҳақида ҳам чуқурроқ мушоҳада қилишимиз керак эмасми?\nФутурология — бу аслини олиб қараганда истиқболли ривожланиш, инновация билан боғлиқ. Қайси соҳада бўлмасин бугун амалга оширилган хатти-ҳаракат, албатта, асқотишини, ҳар томонлама пухта ўйланган режалар асосида иш тутишимиз, бошқача айтганда, “футурологик фикрлаш” орқали Ватанимиз келажагини таъминлашга озми-кўпми ҳисса қўша олишимиз лозим.\nОлдинги Замонавий ускуналар\nКейинги Элга манзур буюмлар


13:18, 17.05.2020 // 63833\nБутун дунё бўйлаб 17 май тонгига қадар коронавирусга чалинганлар бўйича маълумотлар эълон қилинди\n17 май Тошкент вақи билан соат 10:30 ҳолатига кўра, бутун дунёда коронавирус билан касалланганлар сони 4,6 миллион кишидан ошиб кетди. Пандемия дунёнинг 188 давлатида қайд этилган. Бу ҳақда касаллик тарқалишини реал вақтда кузатаётган Жонс Ҳопкинс университети маълумотларида келтирилган.\nМаълумотларга кўра, дунё бўйлаб коронавирусга чалинганлар сони 4 635 830 кишини ташкил этмоқда. Ўтган бир сутка ичида 90,3 минг кишида COVID-19 аниқланган. Бутун пандемия даврида 311 мингдан ортиқ бемор вирус қурбонига айланган, 1,69 миллиондан ортиқ бемор даволанишга муваффақ бўлган.\nКоронавирусдан энг кўп жабр кўрган давлатлар — АҚШ (1,46 миллион касал) ва Россия (272 минг). Рейтингнинг учинчи поғонасидан 241,4 минг кўрсаткич билан Буюк Британия жой олган, ундан кейинги ўринларни эса Бразилия (233,5 минг) ва Испания (230,6 минг) эгаллаб турибди.\nДунёда COVID-19 коронавирус инфекцияси оқибатида вафот этганлар сони бўйича ҳам АҚШ етакчилик қилмоқда — 88 754. Шу билан бирга, Европа давлатларида антирейтингнинг етакчиларида кузатилаётган ўлим даражаси 10 фоизга ортиқроқ.\nРоссияда ўтган бир сутка ичида 9,2 минг кишида коронавирус аниқланган. Мамлакатда ҳозирга қадар 63 166 киши соғайган бўлса, 2537 бемор вирус қурбонига айланган. Бутун мамлакат бўйлаб пандемия бошланганидан буён коронавирусга 6,6 миллиондан ортиқ тест ўтказилган.\nҒарб разведкаларининг Хитой коронавирусни қасддан тарқатгани ҳақидаги айблови ростми?\nЎзбекистонда 17 май соат 10:00 ҳолатига кўра, коронавирус инфекцияси қайд этилганлар сони 2741 нафарга етди. Мамлакатда коронавирусдан тузалганларнинг сони эса 2213 нафарга етган, 11 нафар бемор эса инфекция асоратлари оқибатида вафот этган.\n02:33 Кеча // 171962\n00:17 Кеча // 123325\n14:18 Кеча // 90950\n18:32 Кеча // 88184\n12:08 Кеча // 79071


Ўзбекистон Республикаси фуқароларининг ҳарбий хизматни ўташ тартиби такомиллаштирилмоқда\nСенаторлар олтинчи ялпи мажлис доирасида “Ўзбекистон Республикаси фуқароларининг ҳарбий хизматни ўташ тартиби такомиллаштирилиши муносабати билан Ўзбекистон Республикасининг айрим қонун ҳужжатларига ўзгартиш ва қўшимчалар киритиш тўғрисида”ги Ўзбекистон Республикаси Қонунини муҳокама қилди.\nФуқароларимиз узоқ йиллик меҳнатларидан сўнг пенсияга чиқиш учун ҳужжатларни тўплай бошлайди. Шу паллада ишлаган айрим даврлари учун маълумот олиш мақсадида архив муассасаларига мурожаат қилади. Маълум бир сабабларга кўра унга тегишли ҳужжатлар архивдан топилмайди. Бу вазиятда фуқаро олдида шунча йиллик меҳнатининг...\nҚишлоқ хўжалигига мўлжалланган ер участкаси қачон олди-сотди, гаров, ҳадя, айирбошлаш объекти бўлиши мумкин эмас?\nЯқинда бўлиб ўтган парламент қуйи палатасининг навбатдаги ялпи йиғилишида Вазирлар Маҳкамасининг Давлат дастури ижросининг жорий йил биринчи олти ойлигида бажарилиши юзасидан ҳисоботини тинглаш баробарида 20 га яқин қонун лойиҳалари атрофлича муҳокама қилинди. Жумладан, «Қишлоқ хўжалиги учун мўлжалланган ерлардан ва ўрмон...\nҲеч ким суд қарорисиз мулк ҳуқуқидан маҳрум қилишга ёки уни чеклаб қўйишга ҳақли эмас!\nКейинги йилларда мамлакатимизда мулк дахлсизлиги борасида қатор ишлар амалга оширилиб келинди. Бироқ мавжуд муаммоларнинг сақланиб қолаётганлиги бу йўналишда яна ислоҳотлар зарурлигини тақозо этмоқда. Шунинг учун ҳам «Мулкдорлар ҳуқуқлари ва қонуний манфаатларининг кафолатлари янада кучайтирилиши муносабати билан Ўзбекистон Республикасининг айрим қонун...\nИхтисослаштирилган архивлар ташкил этилади\nТаъкидланганидек, амалдаги «Архив иши тўғрисида»ги Ўзбекистон Республикаси Қонунига мувофиқ тугатилган ташкилотлар ҳужжатларини давлат архивига топширилиши белгиланган. Бу эса, давлат архивларида Миллий архив фонди (доимий сақланадиган) ҳужжатларнинг сифатли сақланишига, яъни сақловхоналарда жой танқислиги муаммосини юзага келтириш билан бир қаторда нодавлат архивларни...\nShowing 121-139 of 605 items.


Қирғизистон муфтияти дин арбобларини Янги йилни байрам қилишга қарши чиқмасликка чақирди\n18 апрел 2021, Тошкент вақти: 21:42\nҚирғизистон мусулмонлари диний бошқармаси Янги йилни байрам қилиш муносабати билан фатво ёйинлади.\nУнда дин арбоблари Қирғизистон қонунчилиги билан мустаҳкамланган расмий байрамларга қарши ташвиқот юритмаслиги кераклиги урғуланади. Фатвонинг бажарилиши муфтият тизимида ишловчи барча дин арбоблари зиммасига юклатилган.\nҚирғизистонда бошқа кўплаб мамлакатларда бўлгани каби 31 декабрдан 1 январга ўтар кечаси Янги йил нишонланади. Бироқ сўнгги йилларда кўплаб диндорлар томонидан “бу мусулмонларнинг байрами эмас, шу сабабли уни нишонламаслик керак” қабилида фикрлар айтилмоқда. Ҳар йили байрам арафасида бу масала юзасидан баҳс-мунозара авжига чиқади.


Ўзбекистонда исломий кучлар ҳокимиятга келишини истисно қилиб бўлмайди\nАждар Аширович Куртов 1958 йилда Москва шаҳрида туғилган.\nБир неча олий ўқув юртида таҳсил олган.\nДастлаб Москва Давлат Педагогика институтининг тарих факультетини тугатган.\nМосква Юридик академиясида ўқиган.\nМосква Давлат Университетида илмий иш билан шуғулланган.\nСўнг қатор илмий-тадқиқот муассасалари ва давлат идораларида ишлаган.\nАждар Куртов 1994 йилдан буён Москвада нашр қилинадиган бу ерга босинг"Проблемы национальной стратегии" - "Миллий стратегия муаммолари" журналининг Бош муҳаррири ҳисобланади.\nБу журнал Россия Стратегик тадқиқотлар институтининг журнали.\nАждар Куртов ўзининг тадқиқот йўналиши Россия ташқи сиёсати, халқаро алоқалар муаммолари таҳлили эканини айтади.\nУ ўз тадқиқотларида сиёсий Ислом мавзусига тўхталган.\nУ Россиянинг Марказий Осиё билан алоқаларига бағишланган кўплаб мақолалар ва таҳлиллар муаллифидир.\nБи-би-сининг бугунги меҳмони - россиялик таниқли сиёсий таҳлилчи Аждар Куртов.\nАждар Аширович, суҳбатимизни сиз кийиб суратга тушган миллий либослардан бошласак. Сиз қайси миллий либосдасиз?\nАждар Куртов: Бошимга кийганимни рус тилида "папаха" дейишади, туркманча эса "телпек". Мен Марказий Осиё мамлакатларидан келган кишилар билан учрашганимда, бу илмий анжуманлар бўлсин ёки маиший учрашувларда, улар эҳтиёткорлик билан менинг қайси миллат вакили эканимни аниқлаштиришга ҳаракат қиладилар. Менинг исму-шарифимдан улар дарров аниқлай олмайдилар ким эканлигимни. Мен шу нарсани айтишим мумкинки, ҳозир ҳам Марказий Осиёда "одамнинг қайси миллат вакили экани унинг дунёқараши, унинг мавқеи ва баҳоларига албатта таъсир кўрсатади", деган қаттиқ ишонч бор ва ана ўша ишончдан келиб чиқиб гап бошлашади. Ҳозир собиқ Шўро республикалари ўртасида мавжуд баҳсу-мунозараларни яхши билганларидан бу суҳбатдошларим менинг кимлигимни "аниқлаб олиб", кейин менинг кўнглимга тегмайдиган суҳбат қуришни истайдилар. Мен ўзим миллатимни яширмайман, лекин Интернетда мен ёзган мақолаларнинг тагида қолдирилган шарҳларни ўқиб, кулгим қистайди. Кимдир мени осетин, дейди, кимдир эса Қрим татар, яна биров фамилиямдаги ҳарфни ўзгартириб, Курд деб ҳам атайди. Аслида эса менинг қонимда кўп миллатларнинг қони бор. Она тарафдан менинг илдимзларим Россияда, ота тарафдан эса мен Туркманлар Така уруғиданман.\nБи-би-си: Аждар Аширович, ота-онангиз ҳақида сўзлаб берасизми?\nАждар Куртов: Мен Москва шаҳрида туғилиб катта бўлганман. Бугунги кунда отам ҳам, онам ҳам оламдан ўтганлар. Онам Москвадаги олий ўқув юртларидан бирида умр бўйи кимё фанидан дарс берган. Отам журналист, ёзувчи бўлган. У бир умр Туркманистонда яшаган. Мен отамнинг ҳам, онамнинг ҳам изларидан бормадим. Мени асосан онам рус анъаналарига хос оилада вояга етказган. Мен бугунги куним учун онамдан миннатдор бўламан.\nБи-би-си: Сиёсий таҳлилчиликни танлашингизга нима туртки берган?\nАждар Куртов: Тўғрисини айтсам, ҳаммаси тасодифан келиб чиққан. Мен ҳеч қачон ташқи сиёсат соҳасида ишлайман, ташқи сиёсатга доир ҳаракатларни ва халқаро муносабатни таҳлил қиламан, деб ўйламагандим. Мен Москвадаги олий ўқув юртларидан бирининг тарих факультетини тугатганимдан кейин тарихдан дарс бера бошладим. Менинг илмий қизиқишлари Россиянинг соф ички муаммоларига, сиёсий давлат қурилиши ва демократияни ривожлантириш жараёнларига қаратилган эди. Бу Совет замони эди. Кейин эса қайта қуриш бошланди, Шўролар Иттифоқи парчаланди. Бошқа ҳамма собиқ республикаларда бўлгани сингари Москвада ҳам кун кечириш қийин бўлиб қолди. Менинг олдимда икки вазифа турарди: биринчиси, пул топиш. Иккинчиси, мен дарс бераётган талабаларимга қандайдир қимматли ахборот, билим етказиб беришим лозим эди. Хуллас, мен касбимни ўзгартиришга қарор қилдим. Россиялик сиёсатчилардан биридан таклиф тушди. Давлат тизимида ишлай бошладим. Ишим оддий тилда айтадиган бўлсак, вазир ёрдамчиси эди. Бу одам бошқа ишга ўтган пайти мени ҳам олиб ўтди ва ўртамизда тахминан шундай суҳбат бўлди: "Сен Марказий Осиё бўйича бирор нарсани тушунасанми? Албатта, қонимда туркман қони бўлишидан қатъи назар, мен тарих ва юриспруденцияни ўрганганман ва Шарқ дунёси қандай дунё экани, хусусан Марказий Осиё ҳақида тасаввурга эгаман. Жуда яхши. Унда Марказий Осиё билан шуғулланасан". Шундай қилиб, бу менинг ўзимнинг истагим билан эмас, тасодиф билан бўлиб кетган. Ҳаёт бизга ана шунақа кутилмаган нарсалар ҳадя қилиб туради.\nБи-би-си: Тошкентдан бизга Ҳожи Аҳмад исми билан савол юборган ўқувчимиз сиз Ўзбекистонни Гулнора Каримова бошқаришини қандай тасаввур қилишингиз билан қизиққан. Яна бир неча муштариймиз ҳам Ўзбекистонда воқеалар қандай ривожланиши мумкинлиги билан қизиқишган.\nАждар Куртов: Мени кўпинча таништиришаётган пайт политолог деб тақдим қилишади. Бизнинг собиқ Шўро мамлакатларимизда политологларни қандайдир шахслар, сиёсатчилар ҳақида башоратларни илгари суришни яхши кўрадиган мутахассислар деб билишади. Мен эса, тўғрисини айтсам, аксинча башорат қилишни ёмон кўраман. Нега деганда, башорат қилиш осон. Кейин эса бу башоратинг учун ҳеч қандай жавоб бермайсан. Менинг назаримда кенг омма олдида башорат қиладиган политологларнинг ҳаммаси ҳам ўзининг айтган сўзи учун масъулиятни ҳис қиладиган кишилар эмас. Аммо бу дегани мен саволдан қочаётганимни англатмайди. Бу саволга жавобимни олдин ҳам айтганман. Мен ўйлайманки, Гулнора Каримова биз шартли қилиб "ворис" деб атайдиган тушунчадаги шахсга мос келмайди. Тўғри, бундай версия жуда кўп муҳокама қилинаяпти. Бунинг сабаби эса оддий. Биз ҳозир Марказий Осиёнинг қатор мамлакатларида кўраётган сиёсий тузумлар Осиё мамлакатларида бир неча минглаб йиллар давомида мавжуд бўлиб келган ҳокимиятларнинг кўринишидир. Яъни, ҳукмдор ҳокимиятни ўзидан кейинги авлодига топшириб келган. Гулнора Каримованинг сиёсий ворис бўлишига тўсқинлик қиладиган қатор ҳолатлар мавжудлигини биз ёддан чиқармаслигимиз керак. Авваламбор, мамлакат Шарқ мусулмон мамлакати. Мусулмон мамлакатда эса аёл кишининг раҳбарлиги табиий ҳолатдан кўра кўпроқ истисно бўлади. Тўғри, Беназир Бҳутто раҳбар бўлган, бир замонлар Қирғизистонда Қурбонжон Додҳо. Яна кимни мисол қилиб келтира оламиз. Мусулмон кишининг дунёқараши, анъанавий мусулмон жамияти аёл кишини мамлакатнинг раҳбари сифатида қабул қила олмайди. Мана шу омил Гулнора Каримованинг президентлик лавозимини эгаллаш истаклари йўлидаги жиддий чегараловчи бўлиб хизмат қилади. Бошқа томондан собиқ СССР мамлакатлари орасида ҳокимият отасидан фарзандига қолдирилган мисол ҳаммага маълум. Бу Озарбайжон мисоли. Гейдар Алиев вафот этганидан кейин унинг курсисини ўғли Илҳом Алиев эгаллади. Бироқ Гейдар Алиев ақлли одам эди, ҳеч ким буни инкор қила олмайди. Бу алмашувни Гейдар Алиев ҳали тирик бўлган пайти йиллаб тайёрлади. Бошида у ўғли Илҳомни қудратдаги партия "Янги Озарбайжон" партиясининг сафига киритди. Партия раҳбарларидан бирига айланди. Парламент аъзоси бўлди. Давлат ҳайъатлари таркибида ўзи билан бирга олиб юриб, ўғлини бошқа мамлакатларнинг раҳбарларига таништирди. Мамлакатни бошқариш ишларини ўргатди. Кейин эса уни ҳукумат раҳбари этиб тайинлади. Хуллас, бу узоқ йиллар давом этди. Энди эса Гулнора Каримованинг қандай лавозимларни эгаллаганига назар солайлик. У Ўзбекистон дипломатиясида қатор лавозимларни эгаллади. Лекин бу лавозимлар Ўзбекистондаги энг юқори ўнлик ичидаги лавозимлар ҳам эмас эди. Агар Ўзбекистондаги энг баланд 10 лавозимдан бирини эгаллаганида буни отасининг ўз ўрнига қизини қўймоқчи бўлаётганининг бир белгиси сифатида кўриш мумкин эди.\nЎзбекистондан Баҳодир шундай савол берипти: Ўзбекистонда исломий кучлар ҳокимиятга келишлари мумкинми?\nАждар Куртов: Назарий жиҳатдан воқеаларнинг бундай ривожланишини истисно қилиб бўлмайди. Биз ҳаммамиз дунё мамлакатларида охирги пайтда нималар юз бераётганини ўз кўзимиз билан кўриб турибмиз-ку. Мен ҳар доим Ўзбекистоннинг исломийлашиши муқаррар, деган фикрда бўлиб келганман ва ҳозир ҳам шу фикрдаман. Нега? Чунки Ўзбекистон тарихан Ислом маркази бўлиб келган. Агар ҳатто ҳамма динлар тақиқланган даҳрий Шўролар Иттифоқи замонини олсангиз ҳам энг муҳим ва обрўли исломий ўқув муассасалари Ўзбекистонда бўлган. Ислом динида мўътабар ҳисобланадиган қатор иншоотлар айнан Ўзбекистон ҳудудида жойлашган. Тарихан бутун мусулмон дунёси ҳисоблашадиган исломий фикр ва ҳурматли мутафаккирлар шу ердан етишиб чиққан. 1980 йиллар охири-1990 йиллар бошларида коммунистик мафкурадан воз кечилиб, мафкуравий бўшлиқ пайдо бўлганда нималар юз берди? Ўзбекистон ва унга қўшни бўлган собиқ Шўро республикаларига турли-туман диний адабиёт ва даъватчилар оқиб кирди. Ахир улар ўзлари учун яратилган тарихий имкониятни қўлдан бой беришни истамас эдилар. Бунинг устига бутун иқтисодиёт таназзулга юз тутган ва сиёсатчиларга ҳам пул жуда зарур замонлар эди. Диний даъватчилар билан бирга анча-мунча пул ҳам кириб кела бошлади. Бу даъватчилар эса ҳар доим ҳам Марказий Осиё ҳудудларида асрлар давомида мавжуд бўлиб келган анча бағрикенг Ханафийлик мазҳаби ғояларини эмас,босқинчи, тажовузкор Исломни тарғиб эта бошладилар. Бундай таъсир салбий таъсир бўлиши мумкинлигини исботлайдиган қатор омиллар бор. Энди исломий сиёсий кучларнинг ҳокимиятга келиши мумкинми, деган саволга қайтадиган бўлсак, мисол тариқасида Туркияни олайлик. Ҳали 1990 йиллар бошларида илмий асарлар ва хусусан матбуотда ҳам аҳолисининг аксар қисми мусулмон эканлигига қарамасдан, бошқа мусулмон мамлакатлардан фарқ қилиб, муваффақиятли демократик жамият қураётган Туркия дунёвий давлат экани мақталар эди. 2002 йилда эса сайловда кўп овоз тўплаб, Туркия парламентида кўп ўринни "Адолат ва Тараққиёт партияси" эгаллади. "Адолат ва Тараққиёт партияси" - мўътадил исломий партия. Ҳозир эса биз Туркиядаги охирги ҳодисалар жамиятни иккига бўлиб қўйганининг гувоҳи бўлмоқдамиз. Турк жамиятидаги айримлар Бош вазир Эрдўғон билан Президент Абдулла Гулни салкам диктаторга чиқармоқда, бу сиёсатчиларнинг Туркияни янада исломийроқ мамлактга айлантириш истаклари мамлакатни алғов-далғов қилмоқда. Ёки ўнлаб йиллар мобайнида ҳарбийларнинг қаттиқ назоратида остида бўлиб келган Мисрдаги охирги йиллардаги ҳодисаларга қаранг. У ерда ҳам исломий "Мусулмон Биродарлар" ҳокимиятга келди. Миср ҳам худди Ўзбекистон каби бутун мусулмон оламида мўътабар ҳисобланган исломий марказлари кўп мамлакатдир. Шунингдек, дунёвий давлат қандай сиёсат юритиши ҳам исломчиларнинг ҳокимиятга келиши ёки келмаслигига таъсир кўрсатадиган асосий омилдир. Агар дунёвий ҳукуматнинг сиёсати жамиятнинг аксар қисмига ёқса, исломий кучларнинг келиши мушкул. Агар жамиятда дунёвий ҳукумат сиёсатидан норозилик кучайса, бундай сиёсатга қарши Қуръон оятлари ва ҳадисларни осонлик билан топиб келиб, мусулмонларни кўтариш ҳам осонлашади. Бу норозиликларни эса фақат куч ва босим ўтказиб, полиция аппарати билан бостириб туришга интилиш самарасиз иш. Бунинг уддасидан ҳарбий нуқтаи-назардан қудратли мамлакатлар ҳам чиқолмаган.


АҚШ Сенатида Давлат котиби тасдиқланиши кутилмоқда\n26 июн 2022, Тошкент вақти: 05:05\nДавлат котиби лавозимига номзод Рекс Тиллерсон.\nПрезидент Дональд Трамп маъмурияти Давлат котиби лавозимига кўрсатган Рекс Тиллерсон номзодини тасдиқлаш масаласи бугун АҚШ Сенатида овозга қўйилиши кутилмоқда.\nСенатда таъсири кучли икки республикаси сенатор Жон МакКейн ва Линдси Грэм Тиллерсоннинг Россия президенти Владимир Путин билан яқин алоқалари борлигига қарамай, унинг номзодини қўллашларини билдирган.\nМакКейн билан Грэмнинг қўшма баёнотида бўлажак Давлат котибининг Россия президенти билан шу пайтгача бўлган муносабатлари юзасидан “ташвишлар ҳануз борлигига қарамай” Тиллерсон АҚШ манфаатларининг самарали ҳимоячиси бўлишига ишонишлари билдирилган.\n65 яшар Рекс Тиллерсон – Россияда бизнес манфаатлари мавжудExxonMobil нефть компаниясининг собиқ раҳбаридир.\nСенатта бүгүн республикачи конгрессмен, АҚШ Марказий разведка бошқармаси директорлигига кўрсатилган Майк Помпеонинг номзоди ҳам овозга қўйилиб, тасдиқланиши кутилмоқда.


Саида Раметова: “Комедияларда ўйнашни тўхтатмоқчиман...”\n20:17 / 05.04.2016\nТеатр ва кино оламида турли образларда намоён бўлган актриса Саида Раметова ўзининг айрим ролларидан кўнгли тўлмаслигини айтиб ўтди. Бу ҳақда “Бекажон” газетаси хабар бермоқда.\n— Театрда кўплаб роллар ижро этганман. “Увайсий”даги Увайсий, “Қирол Лир”даги ролларим ўзимга ёқади, — дейди актриса. — Киноларда эса “Фарзандим”, “Фаришта”даги Саида қаҳрамони мени актриса сифатида қувонтиради. Афсуски, баъзи ҳолларда нафақат томошабин, балки ўзим ҳам қониқмайдиган ролларимни кўриб, бироз кўнглим чўкади.\n“Уқубат” фильмидаги ижромдан афсусланганман. Бироқ кўпчилик “Кимдир шундай ролларни ҳам ўйнаши керак, опа”, деганидан сўнг бироз таскин топдим. Энди комедияларда ўйнашни тўхтатмоқчиман”, деб таъкидлади актриса.


Александр Гейнрих «Пахтакор»га ўтмоқда?! - Zamin.uz\n11:53 / 14.02.2015\nЎтган ҳафтада "Локомотив"ни тарк этган Александр Гейнрих "Пахтакор"га ўтаётган кўринади. Бу ҳақда кеча бўлиб ўтган "Локомотив"га қарши назорат учрашувида матнли трансляция уюштирган Қозоғистоннинг "Астана" клуби расмий сайти хабар тарқатди.\n"Бугунги рақибимиз — "Локомотив" таркибида йўқотиш бор. Александр Гейнрих темирйўчилар формасини пахтакорлар либосига алмаштирган. Футболчи "Пахтакор"га ўтгани ҳақида маълумотлар бор", - дейилади хабарда.\nХабарингиз бор, Гейнрих Қозоғистоннинг "Иртиш" клубига ўтиши муносабати билан "Локомотив"ни тарк этгани ҳақида хабарлар берилган. Буни "темирйўлчилар" расмий сайти ҳам тасдиқлаганди. Бироқ куни кеча "Иртиш" Гейнрихнинг жамоага ўтиши ҳақида маълумотлар ҳақиқатдан йироқлиги, бу борада футболчи билан музокаралар олиб бормагани ҳақида баёнот берди. Ушбу баёнотда Гейнрихга Қозоғистоннинг бошқа жамоаси "Тараз" қизиқаётгани ҳақида маълумот берилган.\nҲозирча "Пахтакор" расмий сайти Александр Гейнрих ҳақида ҳеч қандай маълумот тарқатмади.\nЯнгиликлар » Спорт » Александр Гейнрих «Пахтакор»га ўтмоқда?!


15 ноябрь тонгининг энг муҳим ва қизиқарли воқеалари\n09:10 / 15.11.2016\n14 ноябрь туни ва 15 ноябрь тонгида содир бўлган энг муҳим ва қизиқарли хабарларнинг энг саралари Kun.uz дайжестида.\nРецептсиз бериладиган дорилар рўйхати қисқартирилади\nЎзбекистон Соғлиқни сақлаш вазирлиги шифокор рецептисиз сотиладиган дори воситаларининг янгиланган рўйхати лойиҳасини тайёрлади.\nМетеорологлар 2016 йил энг иссиқ йил бўлишини прогноз қилмоқдалар\nЖаҳон метеорология ташкилоти (БМТнинг метеорология соҳасидаги ихтисослаштирилган ҳукуматлараро муассаса) 2016 йил эҳтимол об-ҳаво кузатувлари тарихидаги энг иссиқ йил бўлиши мумкин, деб ҳисобламоқдалар.\nРоссия мудофаа вазирлигида МиГ-29 самолёти Сурия соҳиллари яқинида фалокатга учрагани тасдиқланди,\nРоссия мудофаа вазирлиги вакили МиГ-29 қирувчи самолёти "Адмирал Кузнецов" авиаташувчи кемасидан бир неча километр узоқликда Ўрта ер денгизида фалокатга учраганини маълум қилди.\nТимошенко украиналикларни учинчи Майданга чорламоқда\n"Батькивщина" партияси етакчиси, Украинанинг собиқ бош вазири Юлия Тимошенко украиналикларни 15 ноябрда Киевда норозилик намойиши ўтказишга чақирди.\nПутин ва Трамп ўртасида телефон орқали илк суҳбат бўлиб ўтди\n14 ноябрда кечки пайт Россия президенти Владимир Путин телефон орқали АҚШ президенти этиб сайланган Дональд Трамп билан суҳбатлашди.\nРоссия Тергов қўмитаси иқтисодий тараққиёт вазирини пора устида ҳибсга олди\nРоссия Тергов қўмитаси мамлакат иқтисодиёт вазири Алексей Улюкаевни ҳибсга олди, деб хабар қилмоқда қўмита вакили Светлана Петренко.\nОбама ва Байден мемлари интернет хитига айланмоқда\nРеспубликачи-миллиардер Дональд Трамп ва Майк Пенс яқин орада Оқ уйга кўчиб ўтишади. Бироқ уларнинг сайловлардаги ғалабаси фонида АҚШ президенти Барак Обама ва мамлакат вице-президенти Жо Байденнинг мемлари интернет хитига айланиб бормоқда.\nИталиянинг энг кекса эркаги 111 ёшга тўлди\nИталиянинг энг кекса эркаги, Сардиния оролидаги Ассемини шаҳрида яшовчи Валерио Пиродди 13 ноябрда 111 ёшини нишонлади.\nБрэд Питт Хитойда бу давлатга киритилиши ман қилингандан кейинги илк фильмини тақдим қилди\nБаъзи маълумотларга кўра, Пекинга ўз вақтида унинг иштирокидаги "Тибетда 7 йил" (1997) фильми ёқмаган. шундан кейин гўёки унга Хитойга келиш ман қилиб қўйилган.\nSamsung голографик телевизорлар ишлаб чиқаришни режалаштирмоқда\nАҚШнинг патент ва савдо маркалари бўйича USPTO бошқармаси Samsung'нинг "Тасвир сифатини яхшилашни таъминлаш учун голографик дисплей ускуна ва воситалари"га олган патент буюртмасини сир тутган.\nМесси «Барселона»ни тарк этган тақдирда «Сити»га ўтади\n«Барселона» клуби ҳужумчиси Лионель Месси агар жамоасини ўзгартирган тақдирда уни сотиб олиш учун энг асосий даъвогар «Манчестер Сити» жамоаси бўлади.


Ўзбекистонда AQLVOY болалар таълим-кўнгилочар телеканали "ФутболТВ" ўрнида иш бошлади » Sangzor.uz - Инновацион ахборот портали\nSangzor.uz » Breaking news » Ўзбекистонда AQLVOY болалар таълим-кўнгилочар телеканали "ФутболТВ" ўрнида иш бошлади\nBreaking news / Ўзбекистон / Технология / Таълим\nЯнги телеканал бугун 2021 йилнинг 22 мартдан бошлаб эфирга чиқишни бошлади.\nЎзбекистонда янги AQLVOY болалар таълим-кўнгилочар телеканали “2020-2021 йилларда Ўзбекистоннинг медиа бозори, тенденциялари ва истиқболлари” мавзусидаги IMS Media Day 2020 конференциясида айтиб ўтилган эди.\nЯнги болалар телеканали Мактабгача таълим вазирлиги ташаббуси бўлиб, у конференция доирасида тақдимот ҳам қилинганди.\nАйни пайтда республиканинг барча ҳудудларида етказиладиган умумфойдаланишдаги ижтимоий рақамли телеэшиттиришлар пакети таркибига киритилган янги телеканал "ФутболТВ" канали ўрнида эфирга узатилмоқда. Футбол мухлислари эса айни пайтда "ФутболТВ" канали қайта намойишда чиқиш-чиқмаслиги тўғрисида ҳеч қандай маълумотга эга эмаслар.\nЎзРепорт канали бунга изоҳ беради деган умиддамиз.\nОлти ойлик танаффусдан сўнг Ўзбекистонда мактаблар очилди\nЎзбекистонда тўлиқ инглиз тилида эфирга узатиладиган телеканал очилиши мумкин


Интервью. Хайрулла Каримов: "Жаҳлдор бўлсам ҳам кўнглим бўш" / CHAMPIONAT.asia\n10:59Жаҳон футболи юлдузи Роберто Карлос Тошкентга келади 10 10:45"Менда улардан 3та" - Азар "Олтин тўп" ҳақида 5 10:38Куперга ва футболчиларга раҳмат айтиб ишлашда давом этамиз 58 10:15ПСЖ Мбаппенинг нархини белгилаб олди 12 09:40Андер Эррера МЮдан кетмайди 12 09:23Olamsport: Нурмагомедов UFC президентига мурожаат қилди, Жокович чорак финалда ва бошқа хабарлар 1 09:20Энди Кэрролл “Тоттенхем”га ўтиши мумкин 4 08:59Жеймс Милнерни “Кристал Пэлас”га қарши ўйинда майдондан четлаган ҳакам ким эканлигини биласизми? 14 08:40Роналду Месси билан яна тенглашиб олди 27 08:19Жардим АПЛда иш бошлаши мумкин 7 07:59Бельерин учун мавсум якунланди 7 07:48Расман: “Барселона” Кевин-Принс Боатенгни ўз сафига қўшиб олди 31 07:33Бугун намойиш этиладиган футболга оид кўрсатувлар жадвали (Спорт ТВ, Матч ТВ, Футбол ТВ) 27 07:29А Cерия. “Ювентус” “Кьево”ни йирик ҳисобда таслим қилди 7 01:40Александр Гейнрих илтимос қилди! 125\nИнтервью. Хайрулла Каримов: "Жаҳлдор бўлсам ҳам кўнглим бўш"\n08 фев 12:36\nТеглар : Хайрулла КаримовБунёдкорИнтервью\nЎзбек футболидаги энг машҳур ҳимоячилардан бири Хайрулла Каримов ўтган йил бутсаларини михга илиб мураббийлик фаолиятини бошлаб юборганини барча билади.\nКаримов "Бунёдкор" клуби мураббийлар штабида ишламоқда. Биз тажрибали ҳимоячи ва ёш мураббий билан суҳбат қуришга қарор қилдик.\nФУТБОЛГА КИРИБ КЕЛИШИ ҲАҚИДА\nОтам футболнинг ашаддий мухлиси эдик. Мен кичкиналигимда уларга қўшилиб Жаҳон ва Европа чемпионатларини томоша қилганман. Тўрақўрғонда 3-сонли "Ибрат" номли мактабда ўқишни бошлаганман. 7-синфгача шу ерда, ундан кейин 1-ўрта мактабда ўқиганман. Ушбу мактабда футбол тўгараги очилганди. Тўйчивой ака Ибрагимов деган одам 1978-1979 йилларда туғилган болаларни йиғиб бир жамоа тузгандилар. Битта синфдан 10 нафар бола бирга футболга қатнай бошлаганмиз. Ҳар куни ўқишга ва машғулотларга борардик. Ушбу жамоа тезда яхши натижаларга эришганди. Хатто вақт ўтиб ўзимиздан катта болалардан иборат жамоаларни ҳам ютишни бошлаганмиз. Туман, вилоят миқиёсига чиқдик. Амет Мемет деган мураббийни танийсизлар, унинг ҳам ўз жамоаси бўларди. 1992 ёки 1993 йилларда "Навбаҳор" уй ўйинлари танаффуси вақтида Мемет жамоаси билан ўйнардик. Бошида рақиб бизни мағлуб этарди. Кейин-кейин уларни ҳам ютишни бошлаганмиз. "Навбаҳор"нинг ўйини вақтида биз катта футболчиларга тўп олиб бериб турардик.\nМактабни битиргач 20 нафар боладан 2 нафари футболда қолди холос. Ҳар ким ўз йўлидан кетди. 1978 йилда туғилган болалар Республика олимпия захиралари коллежи жамоаси Наманганга келиб йиғин ўтказди. Тўйчивой ака келиб ўзингни синаб кўрмайсанми дегандилар. Қўшним Анвар Солиев мендан олдин ушбу жамоа йиғинига қатнаб турганини билдим. Солиев билан гаплашиб мен ҳам машғулотларга қўшилдим. Ушбу жамоада Вячеслав Понамарёв, Леонид Кошелев, Олег Собиров, Виталий Жалилов каби футболчилар ўйнашарди. Мен 4 кун жамоа машғулотларида бўлдим. Намангандаги йиғин охирида Виктор Трофимович ва Гурам Григоревич деган мураббийлар Солиев иккаламизга август ойида Тошкентга боришимизни айтишди. Ҳужжатларимизни йиғиб август ойида пойтахтга келиб РОЗК билим юртига ўқишга киргандик.\nҲар бир футболчида терма жамоаси билан бирга Жаҳон чемпионатида ўйнаш ёки Чемпионлар лигасини ютиш каби орзулар бўлади. Мен ҳам мана шундай ютуқларга эришишни истардим. Терма жамоа билан бир неча бор саралашларда қатнашдик. "Бунёдкор" билан ОЧЛ ярим финалига қадар бордик. Ўзимдан футболда из қолдиришни истардим. Озми кўпми бунга эришдим деб ўйлайман.\nҚЎПОЛ ЎЙИНЛАРИ ҲАҚИДА\nМен билан гаплашмаганлар мени "ўзини катта олади", "бошқаларни менсимайдиган" инсон деб ўйлашади. Аммо суҳбатдош бўлганлар ёки мени яқиндан биладиганлар бундай эмаслигини жуда яхши билишади. Хайрулла Каримов майдонга тушсам ҳамма нарсани унутади, ютқазишни ёмон кўраман. Тўп учун курашда қўрқсангиз жароҳат оласиз, агар қўрқмасангиз ҳеч қачон жароҳат олмайсиз. Тўғри вақтида қўпол ҳам ўйнайман, лекин бу нарса ҳеч қачон қасддан бўлмаган.\nРавшан Эрматов менга энг кўп қизил карточка кўрсатган ҳакам бўлса керак. У футболчи бўлганида бирга ўйнардик. Уни жуда яхши билардим. Ҳозир ҳам кўчада дўстмиз, аммо майдонда у ҳакам, мен футболчи эдим. Тўп учун курашларда тўпга эмас рақиб оёғига тепиб юборганимда кўп бор қизил карточкалар берган. Энг аламли қизил карточка эса Марат Исмоилов томонидан "Пахтакор" билан ўйинда берилган деб ўйлайман. Учрашувдан сўнг ўша вазиятни кўриб чиққанмиз ва қизил карточка йўқлиги маълум бўлган. Ўша баҳсда ютқазгандик, шу боис алам қилган. Аммо мен ҳеч кимдан кек сақламайман ва ҳозир барчаси унутилган.\nЭНГ КАТТА МУКОФОТ ПУЛИ ҲАҚИДА\nОлдин "Нефтчи" - "Навбаҳор" ўйини бўлса унга ҳеч қандай мукофот пули керак эмасди. Ҳақиқий дерби эди. Агар кейинги тур "Нефтчи" билан ўйин бўлса бугунги ўйин тугамай туриб ўша ўйин ҳақида ўйлашни бошлардик. Худди шундай вазият "Пахтакор" ва "Бунёдкор" ўртасидаги ўйинларда ҳам бўларди.\nРаҳбарлар ўз вақтида катта муокофот пуллари беришган, хатто битта машинани пулини ҳам беришган. Лекин ўйиндан олдин ҳаёлингиз пулда бўлса ўша ўйинни 99 фоиз ютқазасиз. Агар ютсангиз маза қиласиз, халқ ҳам хурсанд бўлади, сиз ҳам молиявий томонлама рағбатлантириласиз. Мана шу ҳақиқий завқ.\nРоналдиньонинг ўйинларини кўрганмиз тўғрими? У майдонга тушиб доим кулиб, чиройли финтлар қилиб юрарди. Ана шу футболчи футболдан завқ оларди.\nЭНГ АШАДДИЙ ДЕРБИ ҲАҚИДА\nБир йили "Бунёдкор" - "Пахтакор" учрашувига "Барселона" собиқ президенти Жоан Лапорта келганди. Ўша ўйинга тайёргарлик жуда кучли эди. Иккала жамоа таркибида ҳам етакчи футболчилар бор эди. "Пахтакор"да Одил Аҳмедов, Александр Гейнрих, "Бунёдкор"да легионерлар бор эди. Учрашув бошланиши билан майдонда ҳақиқий жанг бўлганди. Рақиб билан жуда кескин кураш кечган. Ўша баҳсдан кейин Лапортанинг фикри сўралганида у хайрон қолганини айтган экан. Бугун футбол эмас гладиаторлар жанги бўлди, Ўзбекистонда мана шундай футбол ўйнашларини умуман кутмагандим деганди. Ана ўша йилларда ҳақиқий дерби бўларди.\nҚАЧОН МУРАББИЙ БЎЛИШГА АХД ҚИЛГАНИ ҲАҚИДА\nНаманган ҳокими Хайрулла Бозоров жамоага ёрдам беришимни сўраганлари учун 2017 йил бошида "Навбаҳор"га бориб келдим. Ёзда "Бунёдкор"га қайтдим ва шу клубдан бошқа жойда ишлай олмаслигимни тушуниб етгандим. Бахтиёр Бобоев келиб мураббийликка ҳаракат қилгин, ёшларга ҳам жой бўшатиш кераклигини айтгандилар. Исталган ёши катта футболчига ёшларга жой бўшатиб бер дейишса хурсанд бўлмайди. Фаолиятини тугатишни ҳеч ким истамайди. Аммо кейин бир ўзим қолиб ўйлаб кўриб уларнинг гаплари тўғрилигини тушуниб етдим. Фаолиятим ажойиб ўтди, кўплаб совринларга эга чиқдим. Ўтган йил мураббийлар учун C ва Б лицензияларига ўқидим. Худо хоҳласа бу мавсум А лицензияси учун ўқиш режада бор.\nСОЧ ТУРМАГИ ҲАҚИДА\nСочимни ўстириш бу кимгадир тақлид қилиш ёки ўзига хос стил яратиш эмас. Шунчаки баъзи вақтда машғулотлар ва ўйинлар билан бўлиб анча вақт сочимни олдирмадим. Сарторош эса сочингизни ўстириб кўринг деди. Барчаси тасодиф туфайли бўлган. Кўпчилик мени Пуйольга ўхшаш учун шундай қилган дейди, бундай эмас. Олдин икки ҳафтада бир марта соч олдирардим, ҳозирда эса бир йилда икки ёки уч марта бораман. Вақтдан ҳам ютаман.\nОЛДИНГИ ВА ҲОЗИРГИ ФУТБОЛ ҲАҚИДА\n90 йилларда ёш бола бўлганмиз. “Навбаҳор” мисолида олсак интернатдан Виктор Жалилов мени, Анвар Солиев ва Аъзам Ҳафизовни жамоага таклиф қилгандилар. Ўшанда жамоа сафида Фарҳод Магаметов, Олег Шацких, Геннадий Денисов, Сайдулло Турсунов, Тоҳир Мадраҳимов, Фарҳод Мусабоев. Ўша пайтда олий лигада кўпроқ тажрибали футболчилар ўйнашарди. Ёшларга ҳозиргидек кўп имконият берилмасди. Ёш футболчилар жуда кам бўлишарди ва жуда кам ўйнашарди. Ҳозирда эса ёш футболчилар жуда кўпчиликни ташкил қилмоқда. Олдинлари клубларимизнинг ўртача ёши 32-33 бўлган бўлса, ҳозир адашмасам 25-26 ёш.\nОлдинги даврда юлдузлар кўп эди. Олий лига ўйинларига кимдир Миржалол Қосимовни кўриш учун стадионга борган, кимдир Игорь Шквиринни, яна кимдир Олег Шацкихни кўриш учун борарди. Фарғонада Лебедев, Мамотов деса мухлислар оқиб келарди. Кўпчилик ўша пайтда ҳақиқий юлдузлар, мастерлар кўп эди. Ҳозир ҳам бор, аммо юлдузлар жуда кам.\nЁШ ФУТБОЛЧИЛАР ҲАҚИДА\nЁш футболчилар қандай бузилиб кетишмоқда? Клуб раҳбари яхши ўйнаган ёш футболчининг ёнига келиб “Мени жамоамда ўйна, қанча пул керак бўлса бераман” дейди. Бўлди у ёш футболчи фақат пул ҳақида ўйлайди. Жамоаларда майдонга тушган футболчиларга бир хил мукофот пули берилади, мен ёшлигимда эса мукофот пулининг ярмини олардик. Хафа бўлмасдик, майдонга тушганимиздан хурсанд бўлардик. Ҳозир ёш футболчига камроқ пул берсангиз нима бўлади? Ўша пайтда нима учун камроқ пул беришганини кейин тушундим. Майли ёш футболчилар юлдуз бўлсин, бунга қаршимасман, лекин меҳнат қилишдан тўхтаб қолишмасин. Нега Месси ёки Роналду барча совринларни ютса ҳам кейинги ўйин янада кўпроқ куч билан ўйнашади? Мана улар ҳақиқий юлдузлар.\nБугунги кунда агентлар кўпайиб кетмоқда. Дейлик “Бунёдкор” академиясида 300-400 нафар бола ўқийди тўғрими, давлат шу болларга шароит яратиб берди тўғрими, уларни “Бунёдкор” тарбияланмоқда. Ўша футболчига клуб хўжайин бўлиши керак деб ўйлайман. Бу фақат “Бунёдкор” эмас “Пахтакор”, “Машъал” ёки “Насаф”да ҳам шундай бўлиши керак. Агентлар эса яхшироқ ўйнай бошлаган футболчининг ёнига келиб мен билан ишлайсанми сени хориж клубига ўтказаман деб бошини айлантиради. Ўша футболчини 3-4 йил тарбиялаган клуб ёки академия эса ҳеч нимасиз қолади. Бу тўғри эмаску.\nНИМА УЧУН ХОРИЖДА ЎЙНАМАГАНИ ҲАҚИДА\n"Машъал"да ўйнаган пайтимда бошқа футболчиларга хориж клублари қизиқаётгани ҳақида гап сўзлар чиқарди. Ўшанда нега менга ҳеч ким қизиқмайди деган ўй ўтарди. Йиллар ўтиб менга ҳам қизиқиш бўлганини билдим, раҳбарлар бу ўйинчи ўзимизга керак хорижга сотмаймиз деб жавоб беришган экан. Лекин фаолиятимдан афсусланмайман. Доим юқори мақсадларни қўйган клубларда ўйнаганман. Бир неча марта чемпион бўлдим ва кубок соҳибига айландим.\nЭНГ НОҚУЛАЙ ҲУЖУМЧИ\nҲар хил ҳужумчилар бўлади. Бири тезкор, бири техникаси кучли бошқаси бўйдор бўлади. Александр Гейнрих билан кўп тўқнаш келганман. У жуда айёр эди, тўп учун курашда сал оёғим тегса чиройли йиқиларди ва жарима тўпи ишларди. Тоўғри йиқилишни ҳам билиш керак, шу боис унга қарши ўйнаш мен учун оғир эди. Курашга киришадиган бақувват ҳужумчиларга қарши эса маза қилиб ўйнардим.\nБАХТИЁР ВА РУСТАМ АШУРМАТОВ ҲАҚИДА\nБахтиёр Ашурматовдек ҳимоячи бўлиш учун ўта кучли характер керак, мард бўлиш керак. У инсон билан бирга ўйнаганман. У ҳам жаҳл билан футбол ўйнарди. Бахтиёр ОЧЛ доирасидаги қайсидир ўйинда оёғидан жароҳат олган ва 10 дақиқача ўйнаган. Шифокорлар унинг оёқ суяги синганини айтишгач мен унинг ўрнига захирадан майдонга тушгандим. Тасаввур қилинг синган оёқ билан майдонда чопишни! Рустам Ашурматов эса тоғасига ўхшаган ҳимоячи бўлиш учун меҳнат қилишдан тўхтамаслиги лозим. У ҳам, мен ҳам туғма ҳимоячи эмасмиз. Агар янада кўпроқ машғулот қилса бунга эришса бўлади. Исталган футболчида юлдузлик касаллиги бўлади, менда ҳам бўлган, тан оламан. Агар Рустам Юлдузлик касалига чалинмаса, агар чалинса ҳам тезда ўзини қўлга ололса фойда бўлади. Кун келиб Рустам тоғасидек бўла олса бу нафақат "Бунёдкор" учун, балки Ўзбекистон терма жамоаси учун жуда катта фойда бўлади.\nСАМВЕЛ БАБАЯН ҲАҚИДА\nСамвел Бабаян ҳақидаги саволга жавоб бермоқчи эмасман. Ҳар бир мураббий ютса зўр, исталган мураббийни олинг агар жамоа ютаверса мураббий зўр дейди. Ҳар қандай мураббий терма жамоадами ёки клубдами қаерда ишласа ҳам ютишни хоҳлайди. Ютқазишни ҳам билиш керак, 0:5 ҳисобида ютқазишингиз мумкин, лекин бор кучингизни майдонда ташлаб чиқиб кетишингиз мумкин.\nЯХШИ МУРАББИЙ БЎЛА ОЛМАСЛИКДАН ҚЎРҚМАЙДИМИ?\nБарибир бир кун келиб бошлаш керак. Бошламасангиз юраверасиз. Лекин қачон шуни ичига кирсангиз қийинчилигини биласиз. Барча мураббийларим менга доим оғир касб эканлигини айтиб келишган. Қанча кучинг етса футболчи бўлгин, мураббийлик ҳақида ўйлама дейишарди. Мураббий ҳамма нарсага жавоб беради, ютса ҳам, ютқазса ҳам. Футболчи машғулот қилади ва уйига кетади. Мураббий эса қачон машғулот ўтказиш, қайси жамоа билан ўйнаш, режалар тузиш ва жамоадаги футболчилар билан тил топишишни билиш керак. Яхши футболчидан яхши мураббий чиқмайди деган гаплар бор. Лекин Зидан ва Гвардиола бунинг тескарисини исботлаб қўйишди. Бир йилдан буён мураббий бўлиб ишлаяпман, аммо жуда қийинлигини билдим.\nТўғриси интервью беришга қизиқмайман. Гаплашгим кеган одам билан гаплашаман, йўқ десам шу инсон хафа бўлади деб бораман. Ташаббус ўзимдан чиқмайди, сизлар хурмат қилибсизлар мен ҳам сизларни хурмат қиламан. Бу ҳам ишимизнинг бир бўлаги.\nНАМАНГАН ФАРЗАНДИ СИФАТИДА АКТОБЕДАГИ ФОЖЕА ҲАҚИДА\nЖаҳлдор бўлсам ҳам кўнглим жуда бўш. Икки боланинг отаси гапирдилар, тўрақўрғонлик эканлар. Битта оиладан икки фарзанд экан. Йигитлар отасига сиз энди ишламанг энди сиз дам олинг биз ишлаймиз деб хорижга йўл олишганди. Атайин рўйхатни кўриб чиқдим, Деярли барчаси Намангандан ва кўпчилик 1998-1999 йилларда туғилган ёш йигитлар. Фурсатдан фойдаланиб мана шу ўтганларнинг оилаларига ҳамдардлик билдираман. Барчанинг охирати обод бўлсин.\nҚизил карточкалар "ҳукмдори" билан оппоқ суҳбат ВИДЕО\nНарзулла Сайдуллаев ва Шаҳбоз Беғамов суҳбатлашди\nШерзод Каримов, Алиев, Жабборов, Қутибоев ва Алланиёзов "Сурхон"да 128\n"Бунёдкор" Симоненко ишини ҳал қилди 24\nЛутфулла Тўраев ва Саҳоб Жўраев "Бунёдкор"да 30\nВадим Абрамов - "Бунёдкор", янги футболчилар ва вазифалар ҳақида 26\nАзиз Ҳайдаров: "Мен Куперга ишонаман" 20\n"Бунёдкор" клуб таъсисчилари иштирокида навбатдан ташқари умумий йиғилиш ўтказилди 11\nОсиё Кубоги нимчорак финалидан ўрин олган Австралия - Ўзбекистон... 1886\nАвстралия - Ўзбекистон учрашувидан кейинги матбуот анжуманида дастлаб ... 595\n7 маротаба Осиё Кубогида қатнашган Ўзбекистон миллий терма жамоаси ўз ... 356


Миллиардер талабалар ҳақида гап кетганда Гарвард университетини алоҳида таъкидлаб ўтиш лозим. Бу ўқув муассасасини жорий йилда 35 битирувчи тамомлайди. Уларнинг умумий шахсий бойлиги эса бир миллиард доллардан ортиқроқ. Умумий маблағлари эса 309 миллиард долларга тенг. Иккинчи ўринда Колумбия университети: бу ерда 12 та миллиардер таҳсил олади. Рўйхатнинг учинчи поғонасида Стэнфорд университет жойлашган (10 нафар миллиардер).\nМиллиардер талабалар Гарвард


Носоз асбоб, қайсар аскар, сарсон адвокат...\n03.07.2020 14:05 0 2203\nАдвокат Сафар Пардаев кутилмаган муаммога дуч келди. Аслида-ку, адвокат халқи учун ҳар қадамда муаммо «ажи-и» деб туради. Бироқ бунақаси доим ҳам учравермайди.\nХуллас, 2020 йил 18 июнь С. Пардаев ҳимоясидаги шахсга оид жиноят иши суднинг апелляция инстанциясида кўрилиши муносабати Ўзбекистон Республикаси Ҳарбий судига боради. Суд мажлиси соат 14:30 да бошланиши керак. Адвокат белгиланган вақтда ҳарбий суд биносига бориб, асосий кириш жойида хизматини ўтаётган навбатчи миллий гвардия ходимига хизмат гувоҳномасини тақдим этади. Аскар унинг тана ҳароратини текширмасдан ичкарига қўяолмаслигини айтгач, табиийки, эътироз билдирмайди.\nБу ёғини адвокатнинг ўзидан эшитамиз: «...Аскар тепловизорни пешонамга тутдию кўзлари ола-кула бўлиб кетди. Ускуна 42 даражани кўрсатиб турарди»!\nМиллий гвардия ходими, албатта, бунақа ҳарорат билан адвокатни суд биносига киритмаслигини айтади.\nМаълумки, соғлом одамнинг тана ҳарорати 36,6 даража бўлади. Бу кўрсаткич об-ҳаво ҳарорати ва инсоннинг индивидуал физиологик хусусиятларига кўра бир оз юқори ёхуд паст бўлиши мумкин. Тана ҳарорати меъёрдан 1,5-2 даража юқори бўлиши кучли иситмани билдиради ва одатда жиддий шамоллаш хасталикларига хос ҳолат ҳисобланади. Иситма қилган одам ўзидаги бу ўзгаришни дарров сезади. Айниқса, меъёрдан 4-5 даража баланд ҳарорат кишининг иш қобилиятига таъсир қилмаслиги мумкин эмас.\nАдвокатнинг сўзларига кўра, у ўзини мутлақо соғлом ҳис қилган ва аскарнинг гапидан ҳайратга тушган.\n— 42 даража иситма билан инсон юриш тугул, кўзини очиши маҳол. Комага туширадиган ҳарорат-ку бу, — дея давом этади С.Пардаев. — Навбатчи ходимга ҳам шундай дедим. «Йўқ, биз давлат бериб қўйган аппаратга ишонамиз, аппарат сизнинг ҳароратингизни 42 градус деб кўрсатган бўлса, мен ҳеч нарса қилаолмайман» деб оёқ тираб олди...\nАён бўладики, адвокат ўз ташвишида ёлғиз эмас экан. Қисқа вақт ичида суд эшиги тагида у, унинг ҳимоясидаги шахс ва иш бўйича гувоҳлардан ташқари, бошқа ишлар бўйича келган адвокатлар, фуқаролардан иборат тахминан 20 киши жам бўлади. Яъни, миллий гвардиячининг қўлидаги сеҳрли тепловизор биронта ҳам «бегона»ни ўтказмаган бўлиб чиқади: кимга 38, кимга 40, ҳатто Сафар Пардаев каби 42 даража иситма «ёзиб», соғлиғини шубҳа остига қўяди...\nТашрифчилар орасида суд чақирувчига кўра узоқ йўл босиб вилоятлардан келган кишилар ҳам бўлган. Уларнинг: «Ускунангиз носозга ўхшайди, бошқа аппарат олиб келиб қайтадан ўлчанг ҳароратимизни. Ишимиз қолиб кетяпти. Судга кирайлик», деган илтимосига, навбатчи: «Бошқа аппарат йўқ. Истасаларинг шу, бўлмаса қайтиб кетаверинглар», деб жавоб қилган.\n— Шундан кейин айримлар яқин аптекадан оддий термометр сотиб олиб келиб, ўзларининг тана ҳароратларини ўлчаб, мана иситмамиз йўқ-ку, дея миллий гвардиячи ходимларга кўрсатишди. Аммо улар яна пинак бузишмади, — дейди Сафар Пардаев.\nАдвокатнинг сўзларига кўра, можарога суд мутасаддилари ҳам панжа орасидан қараганлар. Хусусан, судья ёрдамчиси, бир неча бор қўнғироқ қилиб аҳволни тушунтиришганига қарамай, ташқарига чиқиб вазиятга аралашишни ўзига эп кўрмайди. Аксинча, ўтакетган лоқайдлик билан, гўёки ўзини тушунмаганга солиб: «Иситмангизни ўлчатиб ичкарига кираверинглар-да, нима муаммо?» — дейди чўрт кесиб.\nЖараён бошланиб бўлган бу орада, аммо қуруқ қайтиб кетишни адвокатлар ҳам, бошқалар ҳам хоҳламайдилар. Шунда улар, ноилож, суд биносига тез ёрдам машинасини чақиришга мажбур бўладилар — жам бўлганларнинг иситмаси бор-йўқлиги ҳақида хулоса бериши учун.\n— 20 дақиқаларда «тез ёрдам» етиб келиб, шифокор ичкарига кирмоққа маҳтал бўлганларнинг тана ҳарроратини бирма-бир ўлчай бошлади. Маълум бўлдики, ҳеч кимники меъёрдан зиёд эмас экан. Ҳаммамизни суд биносига ўтказишди, аммо икки соатдан ортиқ вақт жазирама иссиқда бекорга қолиб кетганимиз учун ҳеч ким бир оғиз узр сўрагани йўқ.\nҚарангки, суд аталмиш обрўли идора навбатчисининг қўлига бузуқ тепловизор бериб қўйишган. Бу ҳам майли. Бундан ҳам ёмони, ускунанинг носозлигини кўра била тан олишмаганидир, мутасаддиларнинг одамлар тақдирига бефарқлиги ва умумий масъулиятсизлик ҳар қандай вирусдан хавфли», дейди куюниб адвокат.\n...Дарвоқе, ҳарбий судда ўша бузуқ тепловизор ҳали ҳам ишлатиляпдимикин?\nадвокат ҳарбий суд\nҲуқуқ 01/07, 16:16


Сурхондарёда 50 сотих ерни 75 миллион сўмга сотмоқчи бўлган фермер ушланди\nСурхондарё вилояти Ангор туманида ўзига тегишли бўлмаган 50 сотих ерни 75 миллион сўмга сотмоқчи бўлган фермер ушланган. Бу ҳақда Бош прокуратура ҳузуридаги Иқтисодий жиноятларга қарши курашиш департамерти хабар бермоқда.\nҚайд этилишича, Ангор туманида фаолият юритувчи фермерлардан бирининг раҳбари Ч.Ў. фуқаро М.га Амузанг каналининг қирғоқ бўйи муҳофаза ҳудудига қарашли 50 сотих ер майдонини 75 миллион сўмга сотмоқчи бўлган.\nТаъкидланишича, департаментнинг Ангор туман бўлими томонидан ўтказилган тезкор тадбирда фермер 50 сотих ер майдони учун келишилган 75 миллион сўмнинг 35 миллионини олаётган вақтда ушланган. Дастлабки суриштирувда аниқланишича, фермер фуқарони сотилаётган ерда уй-жой қуриш учун ҳужжатларни расмийлаштириб беришга ишонтирган.\nМаълум бўлишича, мазкур ҳолат юзасидан Ч.Ў.га нисбатан Жиноят кодексининг 168-моддаси (фирибгарлик) билан жиноят иши қўзғатилиб, тергов ҳаракатлари ўтказилмоқда.


Тошкент вилоятида кекса аёлни уйида ит боққани учун ўлдирмоқчи бўлишди 28-10-2021, 09:13 | Zamin.uz\nТошкент вилоятининг Красногорск шаҳарчасида кекса ёшдаги аёлни уйида дайди итларни парвариш қилаётгани учун ўлдирмоқчи бўлишди, деб хабар бермоқда Repost.\nМаълум бўлишича, Л.В. исмли аёлга нисбатан уч марта суиқасд қилишга уринишган. Маҳаллий ички ишлар ходимлари эса ҳолатга беэътибор ёндашган.\n«Тўртта итим бор. Уларни парваришлаб, боққаним учун уч марта ўлдиришга уринишди. Бир неча бор уйимга бостириб киришди, ҳужжатларимни қидириб, мени Россияга чиқариб юбормоқчи бўлишди. Қаерга мурожаат қилмай, менга ёрдам беришмади. Сўнгги мартасида гуруҳ бўлиб келишган. Блогерларни изладим, аммо тополмадим, ОАВ ҳам жим. Январда марҳум ўғлимнинг дафн маросими ўтказилади, бу туришда унгача етиб боролмайман», — дейди кекса аёл.\nҲолатга гувоҳ бўлган аёл тафсилотларни очиқлади. Унинг айтишича, кекса аёлнинг ўғли ички ичлар ходимлари томонидан калтакланиб ўлдирилган ва Қўйлиқдаги кўприк остига ташлаб юборилган.\nҚайд этилишича, Тошкент шаҳар Ички ишлар бошқармаси ходимлари жасадни топиб, аёлга топширган. У эса прокуратурага Красногорск ИИБ устидан ариза билан мурожаат қилган. Шундан сўнг маҳаллий ички ишлар ходимлари Л.В.ни ҳар томонлама таъқиб қила бошлаган.\nБундан ташқари, уни икки аёл калтаклагани айтилган. Кекса аёл сайр қилдириб юрган итлардан бири ҳомиладор аёл К.М.га ташланган. У қочиб кетиб, бувисига шикоят қилган. Эртаси куни эса икки аёл Л.В.ни калтаклаган.\nИчки ишлар вазирлиги ҳолатга изоҳ берди. Унга кўра, фуқаро Л.В.га нисбатан Маъмурий жавобгарлик тўғрисидаги кодекснинг 52-моддаси 2-қисми (қасддан енгил тан жароҳати етказиш), 110-моддаси 2-қисми (ит ва мушук боқиш қоидаларини бузиш) ва фуқаро К.М.га нисбатан шу кодекснинг 52-моддаси 2-қисми билан белгиланган жавобгарликлар бўйича жиноят иши қўзғатиш ва маъмурий жазога тортишни рад этиш бўйича қарор қабул қилинган. “Замин” янгиликларини “Facebook”да кузатиб боринг\nЯнгиликлар » Жамият » Тошкент вилоятида кекса аёлни уйида ит боққани учун ўлдирмоқчи бўлишди


Шулардан бири — “Оқила сут” хусусий фирмасида тайёрланаётган бринза, пишлоқ, кефир, қаймоқ ва бошқа маҳсулотлар бугун Тошкент шаҳри ҳамда Самарқанд вилоятида ҳам ўз мижозларини топиб улгурди.\n— Бир кунда 4 тонна сутни қайта ишлаш имкониятига эгамиз, — дейди фирма иш юритувчиси Аслиддин Суюнов. — 14 кишилик жамоамиз аҳолига манзур маҳсулотларни етказиб бериш ниятида астойдил меҳнат қилаётир.\nТаъкидлаш керакки, туманда озиқ-овқат маҳсулотларини саноат усулида қайта ишлаш тармоғи изчил ривожланаяпти. Ҳозирги кунда ҳудудда шу соҳага ихтисослаштирилган 62 та корхона фаолият кўрсатаётгани ҳам ана шундан далолатдир.\nМазкур рукндаги бошқа мақолалар: « Ёш тадбиркор муваффақияти\tЯнги корхонанинг сифатли маҳсулотлари »